amanoisuno/poetBack huggingface dataset:
司馬文正公集序帖贊 岳珂 
道本于身，真積乃全。貫以一誠，雖人實天。元祐之初，帝賚良弼。匪康其躬，爲民而出。龍起于洛，雲興于嵩。有澤其膏，四海之豐。方其未驤，一念下土。九關雖扃，編此守虎。及其既用，草偃維風。群賢鱗差，滃然而從。天以誠開，民以誠格。混融流通，何索何獲。有崇南山，太平之基。巖巖具瞻，維公宜之。平生不欺，涵泳浹洽。心畫之作，爲天下法。取人以直，持己以謙。豈徒幅箋，二德之兼。榮光屬天，公書在櫝。有德有言，溫其如玉。
蘇文忠公書簡帖贊 岳珂 
雲濤稽天，睨而陸之。神龍在淵，頷而觸之。一世諞諞，稚而畜之。節堅氣全，墨卿卜之。淳古簡嚴，芝繇僕之。勁直不然，䖃鮓目之。
蘇文忠歸潁帖贊 岳珂 
事師之情，期以百世。言雖不多，意則獨至。識以歲月，越王之孫。式時覽觀，用考大倫。
蘇文忠潘墨詩帖贊 岳珂 
懷絕世之清音，歎媸妍之難諶。慨丸墨之未改，挹古人而寄心。褐黯黯以如漆，笏琅琅而抵金。貯冰壺其自如，渺一塵之弗侵。彼遠臭以何歸，謾花柳之繁陰。姓昧昧以污人，雖千年而亦瘖。予得此詩，跫然長吟。想先生之清標，契謫仙于同襟。凌九垓而神會，豈入海之可尋。方將抱月乘風，携壺命琴。短墨帝于玄圃，挾客卿于翰林。快騎鯨而翳鳳，遂登高而俯深。執此卷而撰杖，筮得朋于盍簪。秋露其滴，玉蜍自斟。捧詩硯之如箕，淬詞鋒之發鐔。付張李于一吷，視滄溟于蹄𨁊。逸興天游，浩無古今。斗杓回光，曦車發晨。承謦欬于緒言，猶足以投微機于芥針也。
蘇文忠西湖聽琴觀月詩帖贊 岳珂  西湖
西湖之名，杭潁異轍。然皆足以寄七絃之清調，而共千里之明月。方指地而辨訛，客鬨堂而纓絕。迄五日之考據，驗注編于一閲。是詩之來，予目所別。昔也傳觀，今焉秘笈。歎人事之易變，何凋零之飄忽。然則記歲月于所見，而逸名氏于可闕，亦予之所不忍恝也。
蘇文忠二詩帖贊 岳珂 
物隨春而欣榮，詩之偶成，何間乎虎跑之與女城。縱筆而書，冰谷梅英。凡是歲月之與所因，予皆不必强評。惟當即先生雜出之書，以考先生所寄之情，其何以異乎孤山之清也。
蘇文忠大字詩帖贊 岳珂 
小字鵠引騫而翔，大字虎卧靖且莊。我藏遺帖雖盈箱，尚歎鉅刻無滌黄。誰憐神物開混茫，想見醉墨猶淋浪。此題要補束晳亡，更恐有詩書雪堂。
蘇文忠蕭丞相樓二詩帖贊 岳珂 
登高而賦，維以思古。二難之風，意健句嫵。黯然塵楮，筆勢軒翥。真兮不諼，我懷陟岵。
蘇文忠羅漢偈帖贊 岳珂 
佛法離住相，色相本非實。云何阿羅漢，可以色相求。居士宰官身，祇園夙親近。會發宏願深，現此廣長舌。于後像法世，讚歎說偈言。筆力涵虛空，三昧出胸臆。撞開癡愚網，透出大千界。我昔睹殊勝，會聞諸佛說。以音聲求我，不能見如來。偈語復云何，能離音聲見。今當解佛意，一切有爲法。非偈亦非贊，應作如此觀。
蘇文定衙前至京湖三口帖贊 岳珂 
周禾同穎，趙玉連璧。層見間出，又其偉特。有美潁濱，味道自得。既相師于父子，又齋驅于翰墨。吾評其人，概猶可識。蓋嚴重端肅者老泉之教，而淳勁邁往者長公之德。謂余不信，視此手澤。
二蘇文登趨闕二帖贊 岳珂 
文字之祥，厥有原委。父師昆弟，以及諸子。文兮斜川，道兮潁水。以文貫道，一家濟美。施及翰林，特游戲耳。于風味中，亦復是似。以坡爲骨，以潁爲髓。蘇門之英，來者視此。
薛道祖書簡帖贊 岳珂 
崇觀太平，博雅彙征，秀出簪纓。楚羋蜀劉，三英并輈，道祖其儔。沈浸深醇，薰陶見聞，厥藝以振。方旅蘭芝，水清獻奇，發千古機。擷其所長，韜鋒斂鋩，類曲水之觴。即權合經，不特製名，雅韵盡呈。涇芾已仙，是書之傳，孰探其天。風期九垓，黄鵠下來，然予言哉。
薛道祖鵓鴣帖贊 岳珂 
朋友之宿草未黄，眷眷于舊藏。畫史之詆訾未忘，齗齗乎弗償。鳩搶枋而下垂，鶴唳天而高翔。誰能游九垓以問太虛，其必有以別二子之短長也。
薛道祖書簡重本三帖贊 岳珂 
帖之疑也，非取而并不足以爲證，非視其印不足以爲信。既信矣，又何加焉，曰一以訂吾友之言，一以貽吾家之傳。傷彼苟且，祗益可憐。於虖昔賢。
薛道祖秘閣詩帖贊 岳珂 
中秘法書之積，自淳化至于崇觀富矣，而未加別也。翰墨博雅之能，自劉米逮于道祖著矣，而未多閲也。伯牙之珍，百世知音。偉奇能之表表，本和樂之愔愔。予嘗歎太平之盛際，士大夫可以盡其好尚之心，盤薄時清，彷徉書淫。彼何預于帝力，殆有類乎魚鳶之在天淵，各自得以遂其高深也。
薛道祖清閟閣詩帖贊 岳珂 
此君之清閟，昌黎所憩，何啻得其細。三鳳之呈瑞，非實不餌，亦姑即其意。予陋且蔽，嘗竊歎喟，謂必見其真與境契，而後可以處絕塵之地。歸而對，出而棄，十寒而一暴，久暌而暫慰，則亦何足以得二者之味。詩乎竹乎，予將求其所以無愧。
薛道祖二花詩帖贊 岳珂 
菊粲粲兮東籬，蓮的的兮西風。是皆不受夫一塵之染，而特立于九秋之中。予固喜其潔清而自全，亦以觀其筆之妙而句之工也。
薛道祖寄黄魯直詩帖贊 岳珂 
詩以情寄，而拳拳乎子姪之示。又使之寶而勿棄，亦足以見其得意。
薛道祖白石潭詩帖贊 岳珂 
畫以有聲著，詩以無聲名。有聲者道祖之所已知，無聲者道祖之所欲爲而未能者也。
薛道祖荼䕷詩帖贊 岳珂 
夾路濃陰野興長，荼䕷想見競年芳。至今四月花如雪，猶带河東翰墨香。
薛道祖經行詩帖贊 岳珂 
仲氏既不能定其名，經行又不能指其地。睹奇逸于筆勢，想溪山于詩意，瞭然景物之皆備，又何必吾身之親至也。
黄魯直書簡帖贊 岳珂 
詩至江西，始別宗派。字豈無祖，人其有待。鶴瘠鸞鎩，松寒石怪。彼有髮僧，尚聞謦欬。
黄魯直先王賜帖贊 岳珂 
賜帖不知其幾，而今獲其一。四印之錯出，百年之湮鬰，神呵鬼護，見此遺物。嗚呼，此固先德之所寓，而匪止于絕世之名筆。既軼而獲此繡質，子孫守之謹勿失。
黄魯直覺民讀書帖贊 岳珂 
學以進乎道，不止於决科也。厭飫優柔，貴精不貴多也。得失奇偶，固末如之何也。指端而言，所以勉其切磋也。三致意于丁寧，式爾心之訛也。因私淑以儆諸後學，又有以見前輩用心之不頗也。
黄魯直食麵帖贊 岳珂 
山谷書法，本于天才。變而成家，如萬壑崖。骨瘦氣清，霜寒籟哀。故其言曰，法安出哉。我師我心，奚彼之儕。今觀此書，自葉而荄。斂其角圭，以復成才。規矩崛奇，關機闔開。故其跋曰，自本心來。誰其知言，嘻噫絜齋。
黄魯直一笑帖贊 岳珂 
帖字三十蹟如濕，弔古其逢驚啜泣。公來姑孰甫翔集，書翰從容豈遑及。此帖之獲雖此邑，時猶可疑蠹誰葺。至寶道旁世收拾，乃以齧殘棄緗笈。五湖浪卷四海立，墨風雨中起蛟蟄。
黄魯直湯方蔬法帖贊 岳珂 
湯以濡唇，蔬以適口。撫藜腸而自驚，奚龍腦之猶取。予方筍蕨是茹，蘗荼是友。發遺帖而一笑，正恐楊妃之百驛，未足以比庾郎之三韭也。
黄魯直煎茶賦帖贊 岳珂 
茶雖以藥煎，斯失正味。字託以筆試，斯失正體。以先生而比王定國，抑未知其何似。于賦之尾，與他本異，又莫詳其孰是。要皆知乎識者之議，敬藏以俟。
黄魯直真一酒詩帖贊 岳珂 
以蜜爲酒，昉于東坡，託詩以傳，百世不磨。然而濁爲賢而清爲聖，泛爲醪而盎爲酇。自古以降，厥名孔多，要皆不以甜稱，惟少陵昌黎始有如蜜若飴之歌。豈時人酸鹹之嗜大概略同，予固未辨其趣之如何也。
黄魯直詩稿帖贊 岳珂 
句法之奇，日鍊月鍛。鳥輕之過疾詎穩，馿上之推敲未判。長吉之心欲嘔，彌明之息猶鼾。天巧呈露，風期汗漫。予方遡詩派而未能，所以掩斯卷而三歎也。
黄魯直催繡詞帖贊 岳珂 
詞以寓意，何適非理。游戲翰墨，亦或張弛。此篇所傳，觀蜡之比。樂而不淫，庶幾在此。
蘇魏公到鎮出京二帖贊 岳珂 
德量維昔該乾坤，藝成而下道乃尊。堂堂魏公古大臣，劫火同燬靈光存。直躬致主無間言，餘事翰墨何足論。百年劍佩紛如雲，不於其書於其人。
范忠宣南都帖贊 岳珂 
符祐戰，九河溢，砥柱植兮。珪確競，天地昏，清風滌兮。大中之道，關百聖而不熄兮。用之不失其時，公獨得兮。公筆之不倚，而字之不泐兮。公意之不偏，而態之不迫兮。我觀此書，公心尚可覿兮。
劉忠定書簡帖贊 岳珂 
公心如鐵，萬仞壁立。聲名百年，翰墨十襲。絕景獨睨，奔塵莫及。曰誰爲之，目不妄入。
李公擇嘉裕帖贊 岳珂 
予登五老峰，其下蓋有山房焉。繚閣層廊，疏松秀篁，泉璆夜鳴，谷繡晨張。公方讀書其間，蓋已會此趣于胸中之藏。然則摛墨池之華，擷綵筆之芳，發其緒餘，書尺七襄，固知其自然雲錦之章也。
孫莘老報狀帖贊 岳珂 
遺墨之四行，煜其如晨星之爛。是曰元祐之名臣，所當考而申之以贊。久藏弗治，客見而歎，持並所携，毫髮無間，予是以知其非贋。
范正獻書畢帖贊 岳珂 
士之以道義相從，豈計其功，而况乎公。當其任紬繹唐事之寄，所以極簡編之從容。亦既上成書于邇英，而公猶得以三百年之鑑，信其遺風。則是一紀之淹，乃所以就百世之功。石渠蘭臺，片言帝聰，考槃弗爲，皦然初終，尤以見公之于元豐。蓋盡其魏闕之心，而裕陵之于溫國，未嘗不知其畎畝之忠也。此帖之存，公心天通。詆斥之誣，吁嗟麟窮。
范正獻奏議帖贊 岳珂 
思魏徵之棠，不如列疏屏之十漸。愛衛公之柏，不如存丹扆之五箴。諫說豈騰口，格君當以心。想引筆而行墨，方危冠而正襟。追古事以比迹，見忠臣之慮深。是雖不足契當時之感悟，不猶可以鏡方來之佞壬。此左氏所以憤乾谿之痛，而三歎于祈招之德音。
張文潛九華帖贊 岳珂 
結字小而密，氣放以逸。措意婉而妍，神閉以全。公固不以書名，蓋無一而非天。然則汪洋澹泊，一倡三歎，考之東坡先生之言，蓋不特公之文爲然也。
秦少游書簡帖贊 岳珂 
昔江淹夢五色筆，而不以能書稱。天昌其文，字偕以行，如公辭章，淹豈能京。既已禪長公之文籙，奚必夸大令之墨精。託敬賢之盛心，尚遺蹟之可憑。然則我得其詩，手之而不釋。予方將借荆國之書，以爲此帖之評。
李端叔命駕神仙二帖 岳珂 
姑溪之水清且漪，青山之源衍而汰。鍾此奇士，亦一雋快。風義磅礴，筆鋒嶮怪。蓋已具書體之五雲，不但得發遣之三昧。
范資政早饌帖贊 岳珂 
元祐多世臣。公之德，由忠文。岷有阜，江有源。傳是帖，存名門。
錢文肅家書三帖贊 岳珂 
代言無讇辭，居約見素守。元無刀劈口，乃若神運肘。立身本孤直，落筆已耐久。家聲到于今，此帖儻不朽。
林文節定力帖贊 岳珂 
公以好古兼博識，固宜著聲于翰墨。予觀此帖，實在京師之定力，是時蓋初掃元祐之迹。使其不爲三子之累，則後日之筆當不至于輕擲也。
林文節參候帖贊 岳珂 
平甫之與荆公，蓋當同而異，而公則當異而同者也。當刺謁之相從，以朋友之切磋，極兄弟之友恭。使合同異之見，而惟是之歸，予知其必有以助善政于熙豐也。
林文節贈賈收詩稿二詩帖贊 岳珂 
歐稱醉翁，公稱醒老。尚論平生，豈以詩考。慶曆之滁，元祐之湖。醒歟醉歟，醉歟醒歟。
林文節元祐日記帖贊 岳珂 
漢大中大夫東方曼倩之對孝武曰：誠得天下賢士公卿在位，咸得其序。譬如以周召爲丞相，仲尼居御史府，畢公高備拾遺，蘧伯玉爲太傅，博士則以顔閔，執金吾以季路，衛尉以卞嚴子，光祿以仲山甫，郡守以子産，詹事以孔父，史魚司直，申伯爲御，下至旄頭式候亦羿萬之伍，則唐虞之隆，成康之際，陳功比德，自無以喻。武帝爲之大笑，蓋甚言其難遇也。今視元祐之時，彼固何足慕哉。群賢拔茅，大奸脫距。如確如惠，必斥必去。師保萬民，維溫維潞。大老既歸，百揆時序。師表以韓，押麻以呂。班廷謝門，紛鵷振鷺。守正如王，博聞如顧。錢劉曾孔，滃雲蒸霧。其未登于錄者又不可一二數。宣制正衙，天人交助，翕然閭巷，曰司馬雨。公蓋異時攘臂于代言之間，而染指于同省之賂，顧猶有是語。則是非之公，蓋未嘗不具也。然則插齒吐吻，擢項結股。委蛇其跡，偊旅其步。雖辨知閎達溢于文辭，而詼諧者猶皆不之與，後之君子其必知所去取矣。幅紙之得，正邪以寓。式闚厥衷，逸史是補。
林文節紹聖日記前帖贊 岳珂 
史本乎公，不厭於複。重觀紹聖以來之記述，初無及于鄭雍。非親札之具存，雖欲考之而孰從。如王誼李祉之實迹，徧考史錄，皆無預乎此案之中。酈保姓名，亦各不同。至于韓忠彥力諫興獄，直乞陛下且與含容。安燾面析章惇，以爲鄉風。此皆繫其人之大節，而金匱之汗青，皆泯泯于二人之忠。凡此帖紙之所具，以同時附會白帖子之人，猶能秉直以寫其衷。抑可以見人心之是非，本無所蔽蒙也。然于此時，凡六人者皆有所抗論，獨雍首尾噤然若不預者。佩玉端委，接武夔龍，又何其無一言之獻替，廣于四聰耶。迎合于始，循默于終，而迄不免于黨籍之歸，此枉道事人之所以不勝於直躬也。
林文節紹聖日記後帖贊 岳珂 
進築之法，自古兵法所未有，而始于本朝。予意其欲毀齒而兒不知，所以爲是漸取而漸摇。曾不虞乎兵分力疲，反足以啟戎心之驕。方聖主之側身，凜天變之未消。章呂合謀，惟敵是挑。豈知夫璿璣七政之必齊，而舞干兩階之自足以格有苗哉。我鼓其鼛，我弓其弨，此帖之存，聖心是昭。
李伯時醉卧圖詩帖贊 岳珂 
猗龍眠，本書仙。工而妍，畫亦然。醉之趣，醒不傳。題此詩，比逃禪。
文周翰盛暑帖贊 岳珂 
同文之獄，諸賢非一族。殄瘁之悲，獨及于禹玉。豈一人之言，自爲之反復。傷哉利祿。
曾文昭時寒帖贊 岳珂 
祖孫百年，兄弟一世。歸乎其全，抑有公議。遺墨散軼，得自名裔。人其監茲，豈必名位。
晁无咎金山詩帖贊 岳珂 
我登吞海，而帖適至。事雖偶然，不啻有意。彼江山者，秀無古今。丘壑市朝，則二其必。阿大中郎，煌煌虎節。金閨卷懷，亦既殊轍。同此登覽，而趣不同。雲霄並翔，翬翟冥鴻。矢詞胸襟，浩蕩萬里。比興所存，二疏是企。清詩勝景，何地無之。不縶不維，景則我隨。征塵障天，我亦倦翼，遺墨未渝，微躬奚息。南零之波，上派于湓。詩其警予，以諗侯門。
陳忠肅書簡帖贊 岳珂 
士有直躬，夷險靡易。事君以堯，距詖如墨。筆力勁挺，德聲昭植。不倚不流，是謂心畫。
蔣觀文錢塘天府二帖贊 岳珂 
尺瑜寸瑕，工所不棄。如公平生，抑有清議。雖翰墨之僅存，亦世俗之共毖。予獨區區于別白，是亦或出于有意。昔鄒忠公以言得罪，士皆縮頸以避去。公乃折簡以自麗，由是而去，蓋已無懟。然則操觚刻槧，片言幅紙，其知所以行己也必矣。以字達識，以識行字，舉一知二，茲帖之所以可貴。
佛印清勝帖贊 岳珂 
欲溯其洄，先涉其流。欲觀其人，先視其與游。東坡之名，在昌黎武威之間。而師之能，亦文暢秘演之儔。德必有鄰，而人焉廋。世于是可以察予之去留。
參寥新秋帖贊 岳珂 
帖中書督字，法當爲篤，世間豈有不識字參寥子耶。應世以文，特師之粗，于此乎何拘，維以觀其書。
米元章書簡帖贊 岳珂 
論書自晉始，蓋因其風俗之清而流之于妍。降而六代，又以其習尚之篤而溺之于專。維唐設科，身判書言。作成自初，歐褚爭先，薛靚張顛，顔真迎便。中世而後，雖經生楷隸，猶得以揚鑣而鳴鞭。五季日卑，吾宋興焉。士以德進，捨藝之偏。既窒其進取之塗，故世之以書名家者，皆不雜以人而純乎天。更八葉之豫豐，乃設學而詳延。有芾者出，集其大全。蓋繇羲獻而來，遡崇觀而前，或營萃以拔棘，或宮牆而及肩，或小醇而大疵，或舍正而取權。六書之統，殆所謂芾之死不得其傳也。巘巘喬嶽，洋洋大川，草木風雲，波濤蛟黿。我繫此評，其然豈然。較三十里，後八百年。
米元章靈峰行記帖贊 岳珂 
永和之蘭亭，列序時人。文字之不磨，千載莫鄰。彼睎顔之徒雖未足倫，觀其所傳，亦庶幾彷彿乎清塵。
米元章獲硯帖贊 岳珂 
公謂是硯，生平之所無。彼美硯山，乃易其所居。既舍其所寶，聊假以自娛，其亦人之情歟。
米元章四大字帖贊 岳珂 
昔大令書壁，作方丈大字，觀者至數百人。蓋能書家嘗以收斂觀楷則，而以縱放觀精神。予觀此書，大不失倫。蓋自智而慧者筆下有天真之悟，而惟清與凈者胸中無一點之塵也。
米元章曹子建應詔詩帖贊 岳珂 
呼嗟乎丕，摧幹弱支。予讀此詩，何異乎煮豆而燃萁。弔古以詩，觀帖以奇。瑶鈿銀泥，以侈厥題。
米元章蠶賦帖贊 岳珂 
桑柘之利被天下，而不足以芘一女。鬢蓬手筥，而身不縷。雲織霧組，便疏曲戶。世之類此者，又何可勝數。是將誰尤，曰本是務。彼棄我取，維終以無窶。
米元章黄龍帖贊 岳珂 
華胄遥遥楚國，宗風的的曹溪。喚起爭名米老，奎光長照珍題。
米元章獄空行帖贊 岳珂 
事上官當以信。溢美而言，是謂私徇。唐君果何人，而得此于寶晉。予蓋于是三歎，則前朝之得士，而未暇及筆法之神雋也。
米元章四大字詩帖贊 岳珂 
四詩之作，句新而詞伉。兩軸之書，意軒而神王。合此名蹟，奇變萬狀。予得此詩，季春既望。風激海而濺霧，月穿雲而崩浪。開函卷舒于小萬有之上，作而歎曰，是可以領略山川之清壯矣。予方望紫烟之岫，具黄篾之舫，友二妙于百載，寓三歎于一倡。正使持此而列衡門之素壁，亦足對雲錦之九疊，而夸瀑布之千丈也。
米元章海嶽詩帖贊 岳珂 
海嶽之東西，見于印而驗于碑。觀乎此詩，景與物隨。於虖噫嚱，此皆是也，夫豈復有今是而昨非。江湯湯其不移，山窿窿其不虧。登兮覽兮，予言其如之。
米元章硯山詩帖贊 岳珂 
壺嶺九華，營是一枝，何異乎持琬琰以易羊皮。硯之不存，而寶此詩，抑類乎舍魚兔而守筌蹄。不我後先，得于斯是，几席江山，庶幾見之。
米元章甘露詩帖贊 岳珂 
公嘗有凈名之詩曰：殷勤顧景物，爲爾老南徐。考乎此篇，則出無晴雨之待，觀無陰霽之殊。晝呼竹輿，暮詠歸塗。既不舍于斯須，其必邇于海嶽之故廬。如曰易硯山之寶儲，登樓平章，維王及蘇，自西徂東，乃獲奠居。此所謂舍其舊而新是圖，予固因以驗予記與跋之皆不誣也。
米元章寶月觀詩帖贊 岳珂 
月之行空，四海清輝，豈獨于一觀見之。覽層宇之翬，地高而天隨，而後可以觀公之詩。
米元章鑑遠前詩帖贊 岳珂 
登覽之勝，隨寓有感。野燒之觀，玉石俱慘。逞志一快，忘彼物情。是以老氏惡夫佳兵。觀乎觀乎，彼以爲觀而予以爲懲。
米元章鑑遠後詩帖贊 岳珂 
野燒之觀，予嘗以爲歎。此詩之存，予又以爲欣。一鑑遠耳，而戚休之以身，天乎非人。
米元章催租詩帖贊 岳珂 
賑濟者何人，催租者何司。有令如斯，而無救于背馳。此古人所以設官以採詩也。
米元章槐前竹後詩帖贊 岳珂 
槐竹之與居，栩栩乎華胥。予方發韓滉之連艫，午陰之繁維，以驅原隰之車。蓋健羨乎一身之閑，所以縱玩乎八體之書。
米元章壯觀前詩帖贊 岳珂 
北山之麓有奇觀，景絕人奇乃無間。賦非雕蟲句有眼，千古雄姿想蕭散。我觀此卷字老懶，猶似古彝親數頮。借公舊詩聊永歎，跪閲墨皇三復返。
米元章壯觀後帖贊 岳珂 
四朞之不到，雪與日杲。停舟不棹，無嫌乎衝冒。出此詩畫，摹寫天巧。觀之壯，思之老，詩乎可考。
米元章姑孰詩帖贊 岳珂 
天上文章一酒星，生平只欠換鵝經。奇才逸思通千古，留待南宮眼爲青。
米元章道林詩帖贊 岳珂 
道林之名，予不得而知。雲泉松石之勝寫于漣漪，必其地之景物足以稱其詩也。今其陳跡杳然，已無復遺。予蓋嘗登瑞墨之基，渺一境之陂陀，皆平蕪與荒畦，又惡睹所謂畢世相忘之奇。泉陊雲歸，松橋斧隨，世固多有之。而予獨于此奇其北向之悲也。
米元章賞心詩帖贊 岳珂 
金陵之賞心，天下之奇觀，真足以當南宮之詩翰。予之持節登覽非一旦，而得此詩八年之泮奐。吁嗟公兮，豈料百年而售此詩于三萬兮。
米元章壽時宰詞帖贊 岳珂 
太平得協于夢卜，濃墨大軸，予未知其誰祝。韓呂之穀，王蔡之辱，尚四海之欲。
米元章墓誌帖贊 岳珂 
予觀柳少師，在唐以能書聞。當時碑誌或非其筆，則人以不孝議其子孫。噫嚱，陳君之傳，夫豈以其文。如寶晉省，亦庶幾乎其人矣。
米元章書山谷大悲憕贊帖贊 岳珂 
我佛住世，大開方便。有大士者，現自在身。以千手眼，一一接引。指示群迷，照破諸妄。如是我聞，佛說了義。諸鈴杵鐸，寶塔經卷。輪拂瓔珞，種種所執。凡所執者，俱非有相。智慧清凈，肉眼慧眼，佛法天眼，種種所見。凡所見者，俱非有著。以無相故，釋諸纏縛，一切衆生，得大解脫。以無著故，具足圓明，一切衆生，得大知見。佛尚無相，何况于讚。佛身常住，即心是佛。稻麻竹葦，無限劑數。彼頂戴者，皆真實相。百千萬億，何况於身。涪皤說法，如標月指。標本在手，何者爲月。寶晉寫讚，如轉輪王。運轉隨人，終不成道。我不見憕，我不執筆。非見非□，手眼皆具。稽首大士，大慈悲故。去我妄想，即見如來。
米元章臨晉武帝大水帖贊 岳珂 
論帖至晉，書法之祖。遡晉而西，又舉一武。撲散質寓，意妍態魯。禁臠之藏，尚覿真古。
米元章臨謝安八月帖贊 岳珂 
八月一帖，無爲寶晉之刻，則其初也。兵燬而後重取而鎸，遺其精而得其粗也。京口供軍之碑，紹興所傳，芾之書也。此帖亦其同時，同出于尚方之儲也。芾之嗜帖，所謂麻紙十萬，足以驗其平生之工夫也。字與跋皆不同，蓋所臨雖出一手，而其所得之時日則殊也。供軍帖字之所以寡，出于率意之真，而此二帖則皆臨而非摹也。京口海嶽，芾所居也。兩臨本之並傳，尚可以見其人之緒餘也。
米元章臨智永千文真草帖贊 岳珂 
永之法，妍而婉。芾之體，峭以健。馬牛其風，神合志通。彼妍我峭，惟神克肖。故曰袒裼不浼，夜戶不啟。善學柳下惠，莫如魯男子，芾其知此。
米元章臨右軍四帖贊 岳珂 
東淮餉府供軍堂，壁有龕石鸞鵠翔。問之何石摹破羌，曾傍雲漢分天章，廷陵刻此侈寵光。後四十年猶煒煌，我持搨本謹毖藏。三年徙倚玩未央，客來袖出雲一張。曾染復古隃麋香，珠璣別出十九行。驚喜比並走且僵，摛華絢彩交相望。宛然並粲如英皇，幾年絕識高君王。尚取鑒定煩諸郎，半歸左畹半尚方。駕言駰隰留餘芳，今夕何夕獲干將。鏌鋣未睹龍已驤，吳侯攀髯歸帝鄉。秋虹挾月常貫窗，誰能籋雲開斗房。携書伴我老柴桑，要隨神物恢混茫，更斲此石封苔蒼。六丁雷電未可量，會見難起初平羊。
米元章臨右軍玉潤帖贊 岳珂 
熠煜客星，顒逵之伍乎。軒冕相禪，泉石之嫵乎。美疢惡石，天所痼乎。情之所鍾，同此趣乎。排九閶之雲，巫咸之訴乎。後千年有人，垤澤之呼乎。
米元章臨筆精日寒二帖贊 岳珂 
義獻之蹟，臨者米也。遡觀欣書，乃二體也。隨珠卞璧，萃此紙也。以鑒得之，亦可紀也。
米元章臨王獻之臺符帖贊 岳珂 
芾贊謝安帖，而嘉其得太帝之翰墨。龍跡震驚，言猶未泐，豈知其身被帝澤也哉。士患不能，不患不知。百世俟聖，乃今見之，予將以之爲行己之師。
米元章臨王獻之東問帖贊 岳珂 
字有十五，如月當戶。騰輝以望，靡忒今古。匪獻莫具，匪芾莫祖。誰其修之，有玉其斧。
米元章臨顔真卿放生池帖贊 岳珂 
楷正而端方，維顔之長。軒昂而自善，維米之體。多嗜而博愛，故能有其態。略迹而取神，故不沒其真。是曰唐放生之碑。作者書之，能者摹之。江陰之王，畀我儲之。五御既調，又日驅之。於虖後生，誰能如之。
邵仲恭展晤省見二帖贊 岳珂 
寶晉大字之刻，嘗同公遊。必嗜好之素同，故忘情乎尋壑之與經丘。予嘗陋貞觀慰問之不收。得此帖于鄉，考百年之風流。識者文曰：此吾宋之邵蘇州也。
龔深父南康帖贊 岳珂 
公用王氏學術，終始不易。雖有歉于識，然亦足以知其自信之力。一偏之溺，異端之惑，視此手蹟。
張文忠至都帖贊 岳珂 
無盡之學，出入孔釋。故其筆法倜儻斜直，于跌宕中時入繩墨。亦猶即紹聖以侮元祐之正，用大觀以反崇寧之譎。凡是心之所藴，已畢寓于聲畫。雖曰自蓋，斷猶可識。使其知根荄之物則，而推以芟葛藤之蒙闃。如是帖者，亦可以爲傳世之名蹟矣。
張文忠草書韓退之桃源詩帖贊 岳珂 
太平宰相張天覺，草聖之神何卓犖。幾年嘉禾識奇作，餘事猶令墨池涸。仙源三月桃雨落，雲黑洞深風色惡。夢回滿紙字如昨，喚起龍蛇見頭角。
趙清憲挽辭帖贊 岳珂 
公爲中司，排擊元祐故臣，而猶拳拳于伊洛之門人。豈奏疏陳事或爲世資而詘，而作詩懷友固不害于私情之伸耶。於虖，是私情也，而實出于公言。此吾之所以重歎，而列之于斯文也。
吳開府前日帖贊 岳珂 
豫章之東湖，有公之居。西山薦圖，咮鳳滴蜍。伊波之餘，而無以昌其書。嗚呼。
章申公屏居帖贊 岳珂 
張無盡嘗謂公奇男子，夢中劇談若或見之。矧予于手蹟之遺，猶足以睹百年之風姿。仕繫于時，才高用違，覽者未嘗不三歎息于斯。嘻。
薛黄門春聚帖贊 岳珂 
九字在紙，落落晨星。此帖之傳，猶及太平。意象軒昂，足稱其名。作此贊焉，惟字之評。
晁之道促裝帖贊 岳珂 
仕以行義，有時乎爲貧也。兄弟之間，情事貴乎真也。公起異科，事不患不伸也。囊封叩閽，因以警夫君也。忠既弗售，反以痼終身也。扶持之難，曷敢尤夫人也。今觀斯帖，凜乎其若存也。於虖文元，有以教子孫也。德之不孤，吾知必有鄰也。
霍仁仲指教帖贊 岳珂 
金斗之魁祥，爛兮流光。玉墀之西廂，頎兮荷囊。寶墨之淋浪，蔚兮遺芳。百年之巾緗，宜兮毖藏。
葛文康書簡帖贊 岳珂 
辭以情達，義以氣激。以素心期，託名手筆。都曹之獲，中寓其一。尚想風流，太平人物。
二蔡陪輔展晤二帖贊 岳珂  泰山
王氏之鬻他帖也，有紙繅其間。予見其粉墨闌珊，既磨而殘。而考其氏名，輒長愾而永歎。曰予聞之叢談，是與忠惠者若是班乎。今驗其字體，則豪放而具骨力，激越而競波瀾。使名節足以齊馳，亦何羨乎二難。然而所立所趨，其視忠惠，何啻汙池之于泰山。故雖鬻駔尚得而唾棄之，世之以藝稱者，斯亦足以觀矣。
徐明叔競向熱傳達二帖贊 岳珂 
書名之行，始于東夷。歸而範模，則有餘師。中興幾人，存此絕技。太平之風，尚想漸被。
周美成友議帖贊 岳珂 
左太沖賦三都十年，門牆藩溷皆著紙筆。予意其因以寓墨池模倣之妙，而未必徒以詫記事備言之述。不然則亦焉用是物也。如公書法，或者得太沖之彷彿乎。有鳳樓之手，以侈其標度。有香奩之澤，以醖其風骨。體具態全，夫豈一日。清真之名，公所自出。世不當徒以考公之詞賦，尚可因是著公之翰墨也。
翁端朝輕利帖贊 岳珂 
結字清而峻，用筆精而穩。雖牋以粉，而墨蹟猶未損。公之功名，予固未暇論。而所謂書法，要必有所本矣。
吳王造見應命二帖贊 岳珂 
所書如此，而事如彼。既悅我目，亦冷我齒。我錄此事，與郗超比。名焉不刊，帖亦奚毀。
耿黄門讀易帖贊 岳珂 
堅冰履霜，誨盜慢藏。戒隳乎復隍，亡繫乎苞桑。一乎柔以御剛，確其信于殊方。以是謀國，迄于靖康。則讀易之無一得，蓋公之所愧，殆非空言以成報章。尚其監茲，前事不忘。
汪忠定栗冽帖贊 岳珂 
黄霸爲相，功名減于治郡。尺或不足，而有餘于寸。文翰聲跡，百年一瞬。遺帖得于其家，殆亦足以傳信。
朱忠靖按巡郡寄邸報三帖贊 岳珂 
士孰不排難，貴乎安以徐。士孰不立節，貴乎平以舒。既家國之兼全，亦身名之裕如。是與夫激切奮跲，纓冠曼胡者，蓋已同功而殊塗。我思其人，猶及屋烏，而况乎遺書。
滕資政山中帖贊 岳珂 
沮徒民于中原，廣好生于帝堯。亦既三已，歸而漁樵。而書尺之間，造次不忘乎本朝。此所以爲中興之大僚也。
趙伯山寶鍊帖贊 岳珂 
以公姓之麟定，執登壇之牛耳。即信厚以爲俊奇，蓋一家之自爲體。以道對時，居夷何愧。此鑑堂之所以處己，而予察之于此。
劉資政符寶帖贊 岳珂 
公兩登西掖，前後抗論數十疏，可謂剛且勁。而扈衛江右，遭時不競。斯亦可以言命矣。夫遺學所傳，雖未足以盡乎平生，而亦足以見其行己之簡敬也。
葉左丞同升遂意二帖贊 岳珂 
早登金扉踏仙鰲，晚陪大政歸擁旄。石林風月出處高，清心妙寄同揮毫。麗如雲錦披宮袍，橫走健態霜鶻捎。萬里筆陣誰能鏖，摧鋒今識真孟勞。
沈忠敏勞軍帖贊 岳珂 
仕同時也，志同歸也。相與以心，無町畦也。職位接踵，亦相齊也。噫嚱此帖，比傳衣也。
宗忠簡留守司二劄家書吾友三帖贊 岳珂 
人心大義，不作不奮。楚漢之間，較者尺寸。翼翼京邑，九聖所都。時方多艱，天下之樞。勢進則張，狙詐作使。聚而遺毒，不人則己。一退則衄，彼莫我宗。于敵弗施，各逞其鋒。天方授吾，狼貪如罕。使乘其弊，隻輪不返。機失于昨，何救匪今。方憤之人，未弱之心。京國有君，河外有統。如彼見關，孰不鼓勇。犖犖忠簡，蓍數龜陳。瞭其胸中，七十之身。黄汪何知，愛以姑息。捐之中原，俾自爲敵。謂不可敵，公方渡河。連壁百萬，馬騰士歌。公心何愛，憤至于死。紐不在上，雖締易弛。滎陽勿守，漢業豈高。屠狗販儈，何吠不嘈。公之皇皇，意固有謂。究觀後來，公則知至。人謂公跡，如祖豫州。河南晉土，未終其謀。人謂公身，如葛丞相。祁山屢出，竟沮凋喪。惟我謂公，特知所先。用公之言，必也萬全。三光其分，五岳其裂。天乎奈何，誰實爲孽。精衛往矣，所填者波。叫于九閽，公心不磨。
宗忠簡贈陳秀才詩帖贊 岳珂 
赫蹏之紙，幅不盈咫。字雜衆體，詩具二美。不軼不毀，相維天只。意質功偉，有志視此。
孫仲益和議帖贊 岳珂 
事君有大義，彼國家之不計，而惟顧乎妻子之避地。則執筆舐痔，惟苟活是視，岸然不愧，固其素志。于予乎何議。
蘇養直書簡帖贊 岳珂 
其作字得東坡之骨，而加以平實。得山谷之體，而去其越軼。其應世接物得馬少游之善，而持以卑詘。故先生者施之長上，居士者待其儔匹，兄之又所以示其親且密。意厚詞悉，情真制質。列之籤帙，神采坌溢。雖不識者，亦將曰此隠君子之筆也。
蘇養直與四僧書簡帖贊 岳珂 
彼黄四娘，詩于杜陵。先南懷芝，果何等僧。視其與游，尚或可喜。于帖之存，以識驥尾。
蘇養直留客詩帖贊 岳珂 
予在京江，蓋慣識江南之秋。一成之去，而虛作十年之留也。
朱希真書簡帖贊 岳珂 
洛陽耆英，淪于朔塵。三十年有人，典型之存。炙手絕倫，一日之伸。梅花兮繽紛，孤山兮片雲。
葛常之犀表帖贊 岳珂 
文康之學導其源，文定之學濬其流。三世之帖俱傳于予家，其亦足以見植槐之志，而占良冶之裘也歟。
蔣宣卿書簡帖贊 岳珂  庐山
廬山之下仙佛之廬，多公題扁，予熟其體矣。而今見其帖，大抵小則遒而大則婉。豈所施有異，而筆法亦隨以變。遒而不流于介，婉而不失其健，予猶愧乎知書之淺。
劉季高書簡帖贊 岳珂 
用情之真，視古庶幾。他帖雖不能盡知，筆法皆清而奇。我標淳風，以戒言詭。
劉行簡前日帖贊 岳珂 
情叶事之宜，筆力亦稱之。雖得于歙水之湄，然望而識其爲苕溪也。
劉忠武書簡帖贊 岳珂 
以勁筆力，作往來帖。婉有餘妍，莊不可狎。古者文武，初非二流。繫於卿士，予其從周。
劉忠武五詩帖贊 岳珂 
予表此詩，蓋欲天下知將帥未嘗無人。夫豈必弧矢之棄而筆硯之親。合之一，歧之分。噫嚱斯藏，何忝于文。
楊文靖早間帖贊 岳珂 
道之在人，日用皆其事也。待物必誠，所以達乎義也。延平之津，伊洛之涯涘也。筆端波瀾，亦可想其似也。
吳傳朋書簡帖贊 岳珂 
小書楷則本晉人，降而唐世體益真。妙趨要識筆有神，行行清妍雜奇偉。奇爲精神楷爲體，吳君筆力備諸此。
吳傳朋游絲書飲中八仙歌帖贊 岳珂 
天絲兮舞空，春光兮怡融。杲麗日兮柔風，想八仙兮飲中。倒景兮騎虹，落紙兮游龍。俱上下兮西東，笑春歸兮無蹤。墨皇兮化工，留玩兮何窮。
趙忠簡送春詩帖贊 岳珂 
陶陶孟春，草木莽只。白日昭昭，照下土只。瘴烟浩淫，雜海霧只。憔悴行吟，閴島嶼只。公乎歸徠，無嫪此詩句只。黎母之居，家炎陬只。崒嵂盤鬰，蔽雲浮只。蝮虺鰅鱅，蜒僻幽只。人跡闃絕，魑魅仇只。公乎歸徠，空山不可以久游只。鳴鳶跕跕，墮滄溟只。蛟蜃噀雨，晝冥冥只。折肱見沫，瞻斗星只。夕照黄濁，波濤腥只。公乎歸徠，落景不可以久停只。茅葦叢薄，桃李囚只。韶容駘蕩，異中州只。陽龢弗舒，金石流只。短狐秘蜮，起蟄坏只。公乎歸徠，春不可留只。卉服椎髻，駢蜓艕只。咿嚘啁哳，言莫諒只。烹蛇茹蠱，食且恙只。眇其愁予，雖迥曠只。公乎歸徠，歡不可並只。毒洳下濕，既沮疫只。煩蒸焚惔，交戰迫只。中鬰鬲痞，悼憭慓只。層冰肅霜，接朝夕只。公乎歸徠，寒兮無與乎體力只。長鯨層浪，隔帝家只。鳥春蠱秋，送年華只。星河八月，記流槎只。杳杳萬里，誰還沙只。公乎歸徠，衰兮不關乎齒牙只。公乎歸徠，秦川之衍夷，公所生只。解梁風鹹，民萃營只。土厚水深，衎易平只。洪河大川，坎不盈只。居之而安，樂不可名只。公乎歸徠，洛水之繁庶，公所寓只。龍門伊闕，風氣聚只。葩奇俗淳，康汰阜只。圖淵書囿，今古慕只。資之而深，適不可喻只。公乎歸徠，無歎乎江上只。紫蓋黄旗，天所王只。浮埃蔽蒙，騁遠望只。聖主如天，既殛放只。聊以永懷，無沮喪只。公乎歸徠，無悼乎天邊只。資善大議，同諸賢只。復讎正義，維萬年只。質乎人心，靡或偏只。守此正中，無遷延只。噫嚱詩乎，公以寫我心只。彼蒼者天，杳難諶只。吁嗟時乎，天以畀我公只。彼亡者秦，曷克終只。樂只韶只，舜之昭只。無議其將，聖維堯只。讒慝煽凶，同盛朝只。公乎歸徠，尚予家之招只。
范元長觀梅詩帖贊 岳珂 
范本蜀望，世仍忠嘉。南渡而來，人門莫加。帝咨典型，詔起幽遐。翊媺銅龍，執經金華。筆取端重，而兼奇葩。儒先所推，奚待詡夸。有偉豐公，如璧不瑕。卷懷樞庭，寓賞梅花。公從北方，共之天涯。均德比誼，而兼葭莩。寒谷將春，輕陰不遮。潔樽斯從，寄驛匪賒。倡汝和予，屏淫斥哇。託彼陰晴，以寫正邪。愛君之心，對越靡差。一瞬百年，遺墨驚鴉。臭兮同蘭，好兮投瓜。二公其仙，星箕漢槎。如此帖者，可復得耶。清並玉雪，秀同綺霞。矢辭以藏，庸識名家。
陳參政簡易帖贊 岳珂 
眼底中興日月，手中建筆虹霓。造化功成秋兔，先生原有新詩。
張忠獻時義誠力二帖贊 岳珂 
至誠動天，中貫三極。堂堂南陽，繼以魏國。山嶽鼎震，江河釜溢。群生失寧，乃見人傑。大義既信，人紀復植。于晦冥中，揭以日月。操固漢賊，敵禍宋祏。萬段之磔，吾耻未滌。不共戴履，矧肯屈膝。祁山屢却，淮隴迭出。非不拙沮，之死靡易。我觀史冊，二公與匹。功雖不同，心則如一。隆興至今，耳目尚及。遺墨之寶，已若尺璧。造次皆忠，言猶未泐。天維可絕，地軸可折。公心之磨，此理則熄。兩朝開濟，萬古闔闢。繫此詩之，以媲廟柏。
李莊簡三字帖贊 岳珂  泰山
秦禍滔天，鯨洶九淵。淪胥以顛，而我謂不然。如公之賢，泰山巋然。奔流百川，何傷乎一卷。野史所編，人心之傳。匪石則遷，誰爲之燎原。兩家之先，義比仲連。覽此卷焉，不知其涕漣。
王敏節歡喜帖贊 岳珂 
秦火燎原，衣冠塗炭。繞指之柔，出乎百鍛。如公之剛，猶死憂患。時歟命歟，一覽三歎。
翟忠惠秋杪帖贊 岳珂 
態跌宕而奇偉，姿高明而通詭。此書得于其里，茲可想見其人矣。
折樞密子友帖贊 岳珂 
陝服之俗重于義。公家府谷，殆且百世，予不能知子友之兄弟。爲謀而如己，交情之不替，亦足以見前修之志。
孫參政知命帖贊 岳珂 
古稱君相不言命。執國大政，而猶拳拳于富貴功名之競。其言雖獨應，予猶以爲病。
何恭敏料理帖贊 岳珂 
虐焰熏天，而公以勺水欲救其燎原。觀公之帖，雖久別之一見，亦將以歸之時數之自然。胸中所處者素定，宜其敢于攖豺虺之鋒，而吐天下之公言也。
張章簡康寧帖贊 岳珂 
予官京口，前後十年，接公之枌榆兮。讀耆舊傳，慨想其人，莫覿其居兮。維帖之得，題標失真，幾以迷其初兮。覺民跋證莫近斯，于以識公書兮。
趙德麟召還詩帖贊 岳珂 
昔東晉王茂弘諸人，登新亭，望長淮，自謂風景不殊，舉目有山河之異。至今想之，猶鬰乎其有餘哀。矧預瑶牒，登玉階，而寄宗國之懷者耶。王業偏安于海瀕，故都久棄于蒿萊。主議者方貪天之功，而肆其雄猜。朝士沉空，不復向來。率兆乎滔天之讒，而迄乎和議之開。此有志者所以歎于嗟之麟，而思當道之豺也。嗚呼，鍾簴百年，邊塵尚霾。悠悠蒼天，彼何人哉。
周少隠留春詞帖贊 岳珂 
絃管之流聲，景物之感情。激徵含商，舒華發英。固所以合融怡于自然，而惜流轉之不停。亦猶夫見穿花之蛺蝶，賦點水之蜻蜓。思盡醉于風光，而典春衣于杜陵也。
張文忠奉告晴快二帖贊 岳珂 
上嗣服之初載，首以忠之一字，褒顯邦之臣二人。亦既表百年之宗儒，遂復開千社之舊勳。嗚呼，英衛善用兵，房杜濟以文。惜先生之位弗克究，故先世之志亦終莫之伸也。遺帖之存，手墨如新。我藏孔宜，對于褒綸。
米玄暉書簡帖贊 岳珂 
父子而善書，自羲獻而始也。寥寥千載，固已莫之擬也。至于我朝，有楚國之羋也。不隕其名，雖未濟厥美也。其讀父書，亦非括之比也。瞠乎望洋，混混猶此水也。此帖之觀，尚可見其體也。
米玄暉秀軒詩帖 岳珂 
山氣之微明，湖光之清浚。軒中之人秀而隠，予固未之論。獨是一篇之題，自是于古無所與遜。知益知損，予意猶有儷乎孔門爲國之哂也。
米玄暉陽春詞帖贊 岳珂 
予家有山林集，觀寶晉自製之詞，每不逮乎平日之文。豈句律之未工，疑用志之或分。偉筆力之扛鼎，得過庭之異聞。陶冶性情，自爲陽春。既寓意于館甥，亦秘笈而自珍。予嘗商略函書，彷彿梁塵，規矩合作，勺簫奪倫。竊以爲夫君金縷之衣，亦未足以換墨練之裙也。
潘子賤改月帖贊 岳珂 
公立柱下，直聲凜如。氣則不餒，而况于書。待人以情，真意浹洽。于嗟前修，動則可法。
胡已茂鶚章帖贊 岳珂 
矰繳之冥鴻，人心所同。是內舉者何足以害其公。世道之趨，或汙或隆。此帖之存，所以愧今日之憧憧。
向伯恭旁午帖贊 岳珂 
塗水漣漪未改，薌林風月如新。一紙重觀遺蹟，百年無復斯人。
劉彥修江岸帖贊 岳珂 
其忠足以繼忠顯，其教足以傳西樞。其略足以佐魏公，其識足以知二吳。於虖，斯亦足以列寶真之儲矣。
梁仲謀去月帖贊 岳珂 
當邊境之多虞，士君子出而備馳驅，見于盈咫之書。觀其六鑾之行，雖擇日亦不可以少須，其時爲何如。燀燀出車，投袂以趨。毋寧以家而忘此匈奴，豈其私是圖。此敵愾之士，必即是以察忠臣之區區也。
魏邦達聖訓帖贊 岳珂 
意有不可，束带之立弗與也。事所當盡，杭葦之急弗顧也。詩不云乎，駪駪征夫，每懷靡及。覽此遺墨，斯足以觀君子之于役，而考古義于原隰矣。再拜什襲，噫吾何執。
汪彥章譽望求賢薦書三帖贊 岳珂 
納交以道，不殊乎丘園。觀政以人，歎息于求賢。言情以真，無事乎脅肩。此前輩之流風，今不復見者幾百年矣。使覽者跫然曰：古道之存，存乎尺箋，盍思乎勉旃。則如寶真者，亦將預有榮焉。
朱文靖報稱帖贊 岳珂 
勁而柔，端而遒。奔八驥，回九牛。功玉鉉，名金甌。藏此書，識前修。
劉無言餉茶帖贊 岳珂 
筆勢之偉，筆意之詣，筆法之粹，是三者固足以名家而無愧矣。於虖，祐陵天縱八體，公蒙識拔，獨在初歲，亦宜有此具美也。寶此幅紙，以見太平之游藝，惟秘閣是視。
劉無言輞川詩帖贊 岳珂 
輞川之勝，新詩之詠，所以適性也。繭紙之瑩，筆力之勁，所以寫興也。維詩與筆，景物交映也。並于唐圖，于是爲稱也。
呂居仁瞻仰收召二帖贊 岳珂 
呂氏一門，我朝韋平。衣冠既南，孰爲典型。猗歟北扉，翰墨騰英。難進之風，藹于心聲。其進維何，風雷隠砰。賤霸尊王，萬古作程。天將開之，以豁聵盲。孰遏其萌，維盜實憎。觀公初心，何止懲羹。親朋斯升，方喜彙征。私書之詒，猶欲却行。豈願空言，與乳臭爭。道之將宏，非人所能。俯首事讎，衆方若酲。詎知禍胎，自漢公卿。淪胥一談，大呂爲輕。綸音一頒，四海竦聆。臧宮鳴劍，賈誼請纓。書下奉天，已識中興。曲筆誰歟，反肆譏評。陰險何知，雲收霧明。公帖初獲，我心未寧。謂彼噂沓，臆度以情。是或鼠腐，猶疑鴻冥。既見公書，懇懇至誠。視彼儻來，雖寵若驚。肯以王言，屈于奸朋。公義既昭，公論既明。迨今百年，猶歉混并。時歟數歟，迄莫我聽。公帖雲烟，公心日星。彼犬之狺，何吠非形。天澄氣清，修竹蘭亭。閲此帖焉，對于汗青。
李商老酬答詩帖 岳珂 
九派之沕潏，注于溟渤，寓此詩筆。烟霞之痼疾，園涉以日，紓寫盤鬰。予于西江，搜抉遺軼，備體之一。
陳文正黄庭帖贊 岳珂 
隆興聖主臨盛朝，元臣堂堂冠蟬貂。鎮撫百度服天驕，九鼎安固屹莫摇。凜然遺墨松後凋，美錦不裼璞不雕。百年攸熺均童妖，惜我喬木屈艾蕭。圍棋賭墅意自消，後來偉蹟何岧嶢。我來郿塢鳥焚巢，乃見拱璧污脂膋。卷藏再拜刻琰瑶，百花藩溷隨飄飄。願續洛譜從午橋，不問處所知春饒。
史忠定蚤作帖贊 岳珂 
危微精一，傳之在心。二典勳華，光于有臨。大原自天，端倪孰尋。豈無疇咨，培高浚深。寢明以昌，舉元難壬。烝哉明良，嗣此德音。匪鑑而諷，匪鑑而箴。啟迪在初，有開宸襟。巖廊南風，袗衣鼓琴。淵躍籋雲，匣鉶發鐔。達其已充，澤彼蒼黔。王度之恢，如玉如金。進而虞淵，賓暘發霠。坱圠機衡，開闔陽陰。九韶其諧，萬奏皆瘖。退而卷懷，藝圃書林。出入歐顔，而加𣂏斟。湛湛秋江，岧岧春岑。如彼德人，危冠整簪。不伐不矜，森嚴深沉。我考問學，惟心靡諶。端平自我，何用弗欽。重抵九鼎，價踰萬琛。惟帖可觀，爲世砭鍼。尚信我言，匪今斯今。
洪文惠盍簪帖贊 岳珂 
公作隸古，與先漢侔。發爲書翰，順塗挾輈。公相孝宗，曾不少留。歸安一丘，始終休休。我護淮餉，祖公前修。登華信亭，步得江樓。摩挲石題，瞻睇銀鈎。風靜鵲巢，月明沙鷗。意公其來，偕造物游。蹟則不磨，心兮焉求。
蔣丞相得男帖贊 岳珂 
仕遭時，相真主。材之充，澤斯普。以端逸，御妍嫵。諒予言，法當取。
虞忠肅萬里帖贊 岳珂 
方長鯨之干誅，駭百川之騰浪。撼坤軸其欲裂，有雍公之忠壯。策數船之奇勳，射天狼于北向。既旄頭之夜殞，窘紛披而投仗。歎微管其左衽，曾垂褒于素王。凜百年而若存，耿英氣于江上。攬遺帖以在手，並風雲而獻壯。斂胸中之倔奇，爲筆下之豪放。念舊交于漕輓，寓執訊之還往。慨寶傳之至今，猶足慰夫馳想。予嘗考史牒之終始，論餘功于翼亮。觀其位上宰以秉成，猶未忘大義之獨唱。謂取秦而下燕，可拊背而扼吭。軒墀靡慕于金鉉，節斧乃頒于玉帳。當王業溺于積安之久，而人心頓有振起之望。迨時數之未偶，墜妖星于五丈。故議者不見于異時之所就，而得以寘疑于當日之自將。何鴆毒之難瘳，本亡秦之蠱喪。嗟群情習見于苟且，宜隻手莫支于締創。予所以抱遺槧于五紀，悼成心于一相。既什襲以致其尊慕，又三歎而繼之惆悵也。
曾丞相臨平帖贊 岳珂 
書尺之作趨簡便，情之所託斯可見。志雖少貶言猶婉，體雖少拙敬猶簡。堂堂相國緇衣彥，明哲自將亦通願。竦然述贊覽遺卷，我欲以之參世變。
張安國書簡帖贊 岳珂 
漢輕法言，耳目所忽。予藏于湖，亦近世物。氣並華劍，烈同段笏。匪尚其容，亦尚其骨。
張安國寫坡詩帖贊 岳珂 
玉妃粲粲怯詩瘦，秦艷蘇腴略先後。于湖筆力並奇秀，手執遺篇欲三嗅。
張安國東坡三養帖贊 岳珂 
在易之頤，飲食以節。推而廣之，有是三說。蒸壺發羃，衰髮滿幘。機赤乳白，未死神泣。萬金之璧，護一蟻缺。彼過分者，于我何得。昔傳者詩，今見者帖。昔以事戒，今以理悅。吁嗟先生，何學非易。稱此翰墨，是謂知德。
陳正獻權攝帖贊 岳珂 
英宰翼天縡，治象開淳熙。雖云簡牘間，已具梁棟資。瀛海渺且清，壺山秀而滋。膚寸起膏澤，筆意儻可知。
梁文靖南安漳巖泉福三帖贊 岳珂 
詞真意浹，不屈不狎，端重有法。此近世名臣之帖。承平流風，尚或可接，予欲以此觀相業。
范參政行臺兩司常州成都四帖贊 岳珂 
縱之而矩不逾，歛之而鋒無餘。實藴而華敷，雲爛而霞舒。雖曰近世之書，亦足以爲軒几之娛。久而信，信而傳，其殆留而爲後世之須。噫嚱石湖。
范參政書懷詩帖贊 岳珂 
當平世而概想齋壇之國士，因送客而遂及陽關之舊知。蓋拊髀之思，在上弗替。故淳熙之士夫，亦不敢一日而忘可將之奇。斯帖之傳，固未易例以近世之詩也。
王文定省中要津二帖贊 岳珂 
謹嚴而穩愜，一筆之涉，足寓心法。淳熙之相業，動守檢押。耳目猶接，列于書籍，百體不乏。是曰王魯公之帖。
周文忠寶眷帖贊 岳珂 
廬陵之文忠，前歐而後周。筆法之可稽，歐勁而周柔。苟內心之是似，豈外蹟之能求。予嘗遡平原之津，望二典之樓。想公從容子墨客卿間，猶足以接六一之風流也。
張宣公書簡帖贊 岳珂 
紫巖之傳，原委一忠。遡而伊濂，根本一中。事君致身，其用則同。自我淑人，派于五峰。力久積真，至公而充。淳熙之間，天下爲公。守道彬彬，洙泗之風。公于是時，不下禹功。據德游藝，言立志通。故其遺書，筆意俱工。我得而藏，敢忘所宗。淵淵其心，皜皜其容。學冠穹壤，名儕岱嵩。萬世仰之，曰人中龍。
陸文安書稿泛舟二帖贊 岳珂 
自吾道之既南，閩浙湘潭，鼎立而三。聖塗康莊，先生蓋與之揚鑣而並驂矣。觀其家人唯諾之際，惟理義是探，惟人物是耽，惟世道是參。公取飽諳，包羅渾涵，舍是弗譚。其亦如夫任重道遠，必求其所謂合人己而無慚者耶。璧瑴珠駢，有此尺函。式嚴厥藏，勿蠹勿蟫。
呂成公寬平通鑑佚老三帖贊 岳珂 
治粹于隆古，元凱之懿，根于篤誠。世澤未傾，英髦代興。非不卓犖，絕乎逕庭。而斯道之正，獨未有以韋平之家，而繼孟荀之鳴者。豈天心之昌我朝，固得其人而後行耶。儒服獨立，出于簪纓。百聖微言，闡我金籝。使萬世而下，洙泗有所繫，伊濂有所承。正傳未墜而迄續，絕學將晦而復明。所謂派徐歷許，沿申遡榮。簣覆基峙，源澄流清。殆匪一日之積，偶然而生。至于道以身立，忠以死爭。斡泰否之機，開剝復之萌。其昆弟剛毅之操，家庭講貫之精，又何其集義之不餒，而爲人之難能也。我讀五帖，言言典型。文史潘吳，詩書邵程。望群賢于忠讜，驗本體于寬平。則雖小而見諸簡牘之接物，亦奚以異于塤箎之同聲。晻若前陳，如龜之明。仁遠德輶，欲舉曷勝。於戲二難，古誰與京。倡與和與，展也其成。
范元卿中秋詞帖贊 岳珂 
猗望舒，盛三五。光璇儀，韵金縷。偉健筆，作奇語。誰知音，傳樂府。
葛文定關外帖贊 岳珂 
以文籙傳家，以相業濟時。貂冠絳裳，予猶及見其丰儀。簡牘所傳，是以爲近世之奇。一瞬卅年，贊而藏之。
朱文公離騷經贊 岳珂 
偉茲帖之奇瑰兮，羌筆力之有神。走緘縢之來詔兮，並垂棘而足珍。從鯉庭而載求兮，得陳亢之異聞。書三閭之孤忠兮，將爭光兮儀鄰。予嘗竊寘疑兮，謂意或有在也。方淳熙之繼明兮，德如天其大也。挈道統而在上兮，固無嫉邪之害也。先生之溯伊濂兮，又非沅湘之派也。寓物以寫興兮，自前世以固然。豈先生之適正兮，乃獨取于沉淵。行或過乎中庸兮，雖爲法而不可。其忠君愛國之誠兮，亦不虞乎後日之禍。彼不學兮，周公仲尼。知莊士與醇儒兮，或羞稱之。律風雅之末流兮，若未免于或變。使交有所發兮，亦足以迪天性民彝之善。以今日之書兮，固非出于感時。則異時之集注兮，亦何病乎俗人之悕。原屈原之心兮，宗國之楚。作春秋兮，固安在乎黜周而王魯。先儒之心兮，百聖之矩。藏此帖兮，昭于今古。
朱文公儲議帖贊 岳珂 
道統之傳，洙泗濂伊。公于淳熙，萬古一時。言名之輿，世泯其轍。皎皎綱常，首載先烈。粵古大臣，以國爲身。浚源培根，茲爲愛君。總干徂征，拜疏輒發。外寧內憂，間不容髮。復讎大義，不振不隨。易安于危，本則先之。先王之忠，與萊公對。讒夫孔多，百欽若輩。彼姑息者，大義一毛。謂我徒勞，群吠以嘈。事是蹟訛。
趙忠定濠梁帖贊 岳珂 
真宰之出，維天降才。既玉于成，勳名九垓。山川出雲，時雨必至。道之將行，公揭魁瑞。問學已正，淵源已充。險夷一塗，奚有于躬。紹熙季年，國勢𣕕杌。手扶重輪，公爲時出。屹若九鼎，不震不摇。公秉國成，端委以朝。拔茅斯征，苞桑斯戒。匪兕之時，乘否于泰。有棐至誠，雲開于衡。顧不能排，噂𠴲背憎。公能者天，豈曰臧氏。汗青萬年，則有公議。我昔齔齒，拜公江干。公顧而奇，信乎庭蘭。三十八年，始得遺帖。憂邊謹微，抑寓相業。字端而莊，德謙而光。于閒暇時，憲型四方。書藏在奩，百世如對。尚想公儀，灑掃進退。
余忠肅典贍益辨二帖贊 岳珂 
珥貂佩玉之舒徐兮。引筆行墨之豐腴兮。閲世論人以其書兮。尚可以想慶元之初兮。
鄂忠武王出師疏帖贊 岳珂 
於惟紹興，扶危支傾。揠校涖戎，不識一丁。先王奮呼，起自諸生。經通誼明，筆妙墨精。翠微之詩，五嶽之盟。祁陽整旅，東松紀行。蹟徧九州，氣凌三精。粵時出師，首茲抗旌。規模弗愆，忠憤莫攖。上心載嘉，奎章式形。謂朕何憂，惟爾責成。以百萬師，觀我甲兵。僅四十里，復我舊京。日郤陽侯，星隕中營。萇血遂碧，狐史漫青。天不誘衷，曷其底寧。傷哉離騷，坐此修能，冰鏤芷馨。惟帝鑒忠，惟人與誠。烈並褒鄂，志恢幽并。有奕龍跡，遹昭駿聲。遺墨既刊，大猷是經。對于廟祧，豈惟雲仍。
鄂忠武王書簡帖贊 岳珂 
昔李西平之在鳳翔，嘗以直道致主。慕魏鄭公，雖叔度之進言，猶毅然而不從。謂幸備于將相，詎愛身而苟容。猗歟先王，亦師文忠。凡引筆而行墨，皆刻志而比蹤。今觀碑刻之在天下，雖小大真行之異工，視此帖之所傳，蓋不約而皆同。然則有犯無隠，挺焉直躬。唾當道之豺狼，嬰九淵之神龍。蓋當心摹手追之時，已有之死不顧之遺風矣。
銀青制劄帖贊 岳珂 
先王筆法源于蘇，奕然世體繇庭趨。奩中手澤他豈無，義與事比當特書。巨編剪取刪繁蕪，盛心端可傳遺孤。百年小楷照乘珠，爲問汗青誰董狐。
銀青清白頌語贊 岳珂 
嗚呼死生，如一旦暮。達觀其大，等視來去。如古之聖賢，所謂曳杖山木之歌，啟手淵冰之語，其皆超然知所處矣。手澤之存，慨其孺慕。贊詩不文，以配陟岵。
大寧夫人二書贊 岳珂 
釋老之異，佞者惟酷喜，排者惟疾觝。死生之大，達者晦其理，昧者尚其詭。喪祭之正，徇古者失于泥，行今者溺于鄙。如遺訓者，亦可以守而勿墜矣。我懷緒言，杯棬之比。子孫傳家，真蹟在此。
吏部二詞帖贊 岳珂 
薛在近世，意莊體葩。倣而肖耶，偶其好耶。筆動聖鑒，藝兼詞華。繫詩而藏，維以傳家。
經進百韻詩 岳珂 
永祐當臨御，重熙極泰亨。物窮隍土復，地大蘗牙萌。蕞爾瀛懦國，違吾海上盟。烽烟昏九土，氛霧塞三精。於赫中興主，初專九伯征。赤符觀炳炳，嘉兆得庚庚。四七膺休運，三千協一誠。乾坤恢闢闔，日月洗明清。天授睢壇筴，風興渭水英。維時臣大父，摇迹聖廛氓。寶匣鳴長劍，雄冠彯曼纓。衣裘供羿射，燈火近韓檠。聖世方求駿，明神豈舍騂。始從魚鑰守，小㭊羽林兵。嘗敵無車乘，麾軍不鼓鉦。熏門摧彥政，汜水從閭勍。馹召班龍節，犀軍下雀桁。王師俱蓄縮，游騎愈縱橫。馬渡朝迎敵，鍾山夜駐營。狂瀾身砥柱，大厦手支撐。敵焰猶繁熾，吳都忽震驚。東巡傳警蹕，右袒半公卿。憤起宜興旅，追收建業城。大江誰飲馬，五嶽更刑牲。一蕩西江李，重殲固石彭。利兵驅虎豹，傑觀築鯢鯨。玉帳旋平廣，銅符遂帥荆。皇靈期濯濯，王事分傍傍。沙漠驚風鶴，山林息聚蝱。神州宜亟復，六郡乃先爭。桀犬徒馮壘，苗民敢抗衡。銳師掀狡窟，高堞覆堅棚。鼎道兵方進，湖湘寇輒平。幾年兇禍結，八日駿功成。叛將因資用，降人豈畏阬。開疆下商虢，結約到磁洺。謀帥難張俊，還兵慮酈瓊。但虞遺後患，初匪厭紛更。沔鄂重歸鎮，齊劉尚據京。且羞離楚饌，未用渡河罌。細柳千屯竈，柔桑萬瓦甍。流民俱授畝，戰士亦從耕。夫澮縈如带，原田畫若枰。連雲登美稼，淅玉飯香秔。芻輓從今省，兵儲亦頓贏。吏貪無鼠碩，民佚異魴頳。姑定鴻溝約，交馳絕域伻。鄰歡新玉帛，宴衎樂簧笙。未幾邊摇草，惡知野食苹。禮容方濟濟，革乘忽軿軿。睿斷昭雄赳，天威震隠谹。六師紛霧集，萬竈盛雷轟。戎駕爰方啟，神鋒莫敢攖。童髫欣再見，父老喜前迎。義氣通諸夏，謳聲沸八紘。官兵颺隼鷙，廢壘泣鼯猩。跬步歸京闕，朝衣詣寢楹。晉軍傳鶴唳，楚幕聽烏鳴。機會乘今日，雌雄決此行。幸成十載績，歸捧萬年觥。何事東來詔，遄追北指旌。撫膺皆壯士，牽袂有啼嬰。嶪岌登樞極，雍容儼珮珩。身雖處廊廟，志則在幽并。豈意中原略，深違時相情。和親徒效敬，投几不聞罃。正爾先鞭著，居然謗篋盈。兇威摇吏牘，風旨動臺抨。梟虺饑吞噬，鷹獒樂使令。衆髽常忌冠，同浴不譏裎。遠慮爲徼福，先驅謂緩程。一言鳴仗馬，千丈下喬鶑。盍考謝赦表，兼覿賜劄評。許身無少愧，憂國甚於酲。彼潛宜投虎，能言不離鸚。鳥翾身蚤箙，兔健足先烹。有客悲周道，何人恤魯祊。同時惟切齒，來者但懲羹。長夜何時旦，沉陰幾日晴。是非從久定，禍否待終傾。先帝資神武，深仇愴父兄。每懷得頗牧，胡忍棄韓黥。哲監何嘗惑，孤忠果漸明。岳陽還舊號，嶺表返諸惸。故壘營新祀，畿封闢賜塋。用心傳舜子，述事廣文聲。甘雨興餘槁，青天豁久盲。先臣死不朽，聖德浩難名。陛下今湯禹，王臣昔散閎。令圖天廣大，盛烈日鏗鍧。心術參堯運，規模紹漢宏。遺形高閣繪，良股盛朝賡。故將欣非遠，微臣矧敢輕。傳訛稽史謬，敗俗訂言詝。日繫無虛筆，雲章有滿籯。竹書皆歷歷，玉訓尚鏗鏗。願輟清朝暇，叨承乙夜呈。作詩哀寺孟，覽奏念緹縈。恩錫茅封寵，光昭衮字榮。誓懷如皦日，忠報畢餘生。
玉蕊花 岳珂 
路入平山萬木清，松蘿薈蔚接烟甍。鹿跑泉眼涵秋影，雁带雲容度晚晴。花徑有時傳相國，蘚碑無字紀昭明。六朝金粉今何處，贏得十年蕙帳名。
布袋和尚頌 岳珂 
行也布袋，坐也布袋。放下布袋，多少自在。
思賢堂 岳珂 
傑宇翬聯接孔牆，盛朝人物仰堂堂。憑熊曾識棠陰芾，睎驥何堪粃政揚。配祀有人存折檻，奉祠無路愧題梁。平山遺像猶多闕，幸趁春風薦羽觴。
偶題 岳珂 
下簾宴坐自焚香，酒力醒時冬夜長。憂國寸心應未爐，夜深頻起看天狼。
東松庵 岳珂 
東松一建幾經春，景物清幽匪俗鄰。曾識當年駐金節，尚存遺墨勒堅珉。晚生不復究前烈，所幸猶來拂壁塵。市虎欺天疇敢爾，東風回首一霑巾。
鶴林寺 岳珂 
秋枕竹鳴屋，晝棋松掩關。雨晴猶濕徑，雲薄不藏山。未洗中原恨，誰消永日閑。西風動征隰，空愧鬢毛斑。
句  其一 岳珂 
動指不須占染鼎，去毛切莫拗蒸壺。
句  其二 岳珂 
片雲出岫猶知倦，流水吟湘肯伴牢。
句  其三 岳珂 
尚有奏篇煩狗盜，肯辭馳傳爲駹臣。
擬九頌  其一 程公許 
龍吟兮九淵，鶴唳兮九天。飛僊兮下寥闊，鶴可馭兮龍可鞭。白雲兮坌谷，飛泉兮鳴筑。掇瑶草兮帝庭，搴瓊林兮木末。問老僊兮何爲，珠庭宴兮悅怡。啟瓊笈兮探道帙，盼靈童兮往授之。粲僊李兮芳奕葉，主斯文兮千歲期。維嵩嶽兮峻極，繄甫申兮孕質。彼圩頂兮尼丘，非毓聖兮何述。偉茲山兮萬仞，獨載英兮一家。下培塿兮何有，上帝閽兮可排。龍奮髯兮翔騫，鶴整翮兮褊褼。灑瓢滴兮澤苗槁，何蕙帳兮吾久淹。
擬九頌  其二 程公許 
馳余馬兮南北，慨永懷兮故國。豈喬木兮吾敬，繄世臣兮取則。許史兮金張，煜煜兮煌煌。薰天兮富貴，達觀兮粃糠。水有源兮木有本，傳不傳兮天若吝。彼高密兮崇門，後何稱兮子孫。維指李兮蟠根，光萬丈兮斯文。父子兮昆弟，面命兮叮嚀。闖戶兮車不停軌，滿堂兮烜朱與紫。顧所重兮未然，寧以彼兮易此。佩禮義兮服詩書，保厥美兮久不渝。百世兮嗣守，張赫奕兮吾閭。守一經兮範金石，寧鄭公兮專通儒。
擬九頌  其三 程公許 
修眉兮連娟，曼翠靄兮麻源。君門獰兮九虎，蹇予留兮三年。三峨之山兮遠萬里，見似人兮胡不喜。半輪秋兮促公歸，空高徑兮班屐齒。蹈夷險兮一心，既何戚兮何欣。忍較功兮曲突，莽蒼狗兮白雲。清風颯兮綺疏，明月耿兮庭徐。紛縹帙兮插架，尚青衿兮來趨。渺天涯兮延佇，時與拂兮蠹魚。雪堂兮躬耕，萬古兮芳馨。匪天窮兮人厄，九鼎重兮斯文。
擬九頌  其四 程公許 
水平湖兮溶溶，鴈鳴秋兮雝雝。氣相求兮聲相應，渺萬里兮葭葺叢。晴雲淡兮天宇清，行不亂兮字縱橫。伊美人兮心和平，韻塤箎兮錦繡文。湖光澹兮酒溫巵，鑑湖影兮燭鬚眉。縱百坡兮何聚散，如此水兮湼不緇。彼弋人兮奚慕，何南北兮定處。嫋嫋兮秋風，瀟瀟兮夜雨。飛鳴兮向陽，何心兮稻粱。望層空兮接羽，友鴻鵠兮高翔。
擬九頌  其五 程公許  泰山
貌棱層兮心潔貞，玉韞質兮金作聲。芙蓉冠兮獨立，佩寶璐兮繽紛。胡拳拳兮石友，期歲晚兮相守。瞠俗眼兮老醜，自心知兮堅久。彼平泉兮森離立，紛品第兮羅甲乙。吾何嗜兮狷介，寧與汝兮同癖。琴書兮左右，龜鶴兮前後。覿面兮崢嶸，忘言兮一笑。泰山兮非大，拳石兮非小。體無不具兮，性何不有。喦喦兮層霄，藹膚寸兮澤九州。時卷舒兮爲世，亙古今兮獨超。
擬九頌  其六 程公許 
葵傾心兮向陽，車導迷兮指南。彼赫曦兮麗晝，奚信耳兮銅盤。路通行兮九軌，奚窘步兮媻姍。理有窒兮必通，物無幽兮不闡。懿君子兮姱修，曾何心兮獨善。曼余目兮流觀，瞻咫尺兮威顔。慨冥行兮一世，撫余衷兮獨安。惟納約兮自牖，苟牆面兮孰誘。擁前旒兮余察，昏擿埴兮余考。周道兮如砥，君子兮所履。彼矇叟兮何知，跬步兮千里。倚檻兮永歌，君門九重兮奈何。倚皇明兮寤鑒，蹈前修兮不頗。
擬九頌  其七 程公許 
滄海兮渺瀰，杳莫見兮津涯。愕風濤兮澒洞，問靈皇兮何之。天蒼蒼兮正色，水混混兮相接。何人心兮過險，陡平陸兮震懾。維水流兮不盈，縱涉險兮心亨。亦可載兮可溺，毋以弱兮意輕。兀漏舟兮彭湃，矧維楫兮不戒。羌左重兮右輕，曾何恃兮弗敗。引余袂兮褰余裳，整余柂兮屹余檣。舟中人兮乃心一，險可濟兮患可防。乘流兮上下，如平武兮康莊。思古人兮莫我遌，志尊堯兮慨以慷。固天命兮有當，繄人謀兮允臧。
擬九頌  其八 程公許 
東方兮煌煌，烜吾目兮晨光。耳翰音兮三唱，屏羣英兮遠藏。攬衣兮起起，危檻兮徙倚。寧餐華兮學僊，何炙背兮誇美。衆鼾睡兮昏莫知，我心惻兮獨徘徊。胡羲馭兮不少尼，恐君行兮迫崦嵫。晞余髮兮扶桑，騁余乘兮暘谷。翫咸池兮洗光，佇閶闔兮開鑰。建采旄兮飛虹，駕蜿蜒兮八龍。鸞鳳兮前導，靈鳥兮後從。於微閭兮發軔，景未仄兮帝宮。及曜靈兮未晏，尚察余兮從容。
擬九頌  其九 程公許 
桑枝綠兮麥齊腰，醴泉山下兮春和柔。有美一人兮山之曲，薜荔屋兮蕙裯。溪流兮清瀏，嵐靄兮穠秀。鳥語韻兮清風，花氣馥兮晴晝。山中人兮衮繡衣，汎濫游兮憺忘歸。溉千頃兮芳茝，藝百畝兮留夷。歲暮兮華實，折以遺兮所思。懷渺渺兮何極，時不可兮再得。丹鳳兮飛飛，何兩美兮未合。山中人兮忍淹留，皇渴佇兮石田秋。樂行兮憂違，余心兮焉求。草萋碧兮日婉娩，炯四目兮余袂挽。披霞縕兮紬瓊編，倚僊翁兮與周旋。樂莫樂兮醴泉之墅，役薪水兮公忍余棄。凌汎景兮從之遊，渺下顧兮一稊米。
述九頌  其一 程公許 
五氣兮順行，萬彙兮嘉生。繄人兮有異，毓其秀兮最靈。紛總總兮橫目，何一濁兮一清。豈后皇兮爾私，命曰賢兮粹精。雖才品兮靡易，匪先覺兮曷程。誕空桑兮開有殷，崧嶽降兮周之禎。矧皇運兮配天，作之輔兮差肩。藹遺芳兮簡編，屹柱石兮多賢。眷指李兮嫡裔，祖柱下兮老僊。扶輿兮瑞霧，溶洩兮非煙。鞭鸞兮馭鶴，抉雲漢兮來九天。粲文瑞兮郁郁，帝所賫兮坤軸。經天兮日星，緯地兮嶽瀆。綿萬禩兮不泯，爲生民兮耳目。
述九頌  其二 程公許 
岷山兮五嶽丈人，大江兮四瀆之尊。羌鬰積兮佳氣，固人物兮載英。環兩川兮千里，何江鄉兮專媺。匯千頃兮玻瓈，龍與鶴兮集止。山之隠者聃耳孫，子正見兮楊氏女。乘汎景兮軼罡風，藹僊蹤兮山之趾。稟帝命兮叢霄，聊世人兮游戲。五男子兮翹英，今嶢嶢兮鼎峙。彼談遷兮世史官，悵有歉兮晜及季。真人兮高翔，盼塵寰兮粃糠。憫俗兮惛瞀，蹇余佩兮熒煌。老翁泉兮龍鶴之雲，前蘇後李兮藹芳馨。岷可礪兮江可竭，不可沫兮英與靈。
述九頌  其三 程公許 
天不椓兮斯文，寄命脈兮哲人。爛咸陽兮焰虐，不可燬兮六經。苟日月兮可晦，何天地兮長存。言不文兮行不遠，義欲正兮詞欲贍。學之荒兮氣之浮，匪艱深兮必蹇淺。公昔來兮帝旁，佩瓊蕤兮雲錦裳。六龍兮伏軫，從之兮彩凰。愍世兮溷濁，下掃兮不祥。屈宋兮導前，卿雲兮翼後。韓柳兮並馳，杜李兮齊驟。建安七子兮隨行，江左諸謝兮羅左右。抗吾旃兮典籍場，軼吾轂兮風雅囿。探金匱兮秘圖，掞國華兮冊書。範金石兮揚律呂，散人世兮猶緒餘。民之生兮有司命，彼指南兮亦有車。秉斯印兮千萬壽，後有覺兮余楷模。
述九頌  其四 程公許 
郊見帝兮琮璜，瑟彼瓚兮流斯黄。物有專兮靈粹，寧糅雜兮尋常。懿君子兮毓德，可蠡測兮藴藏。稟堪輿兮間氣，學遠紹兮皇王。探墜緒兮鄒魯，集臯夔兮衆芳。俗薆薆兮要艾，紛余佩兮蘭纕。衆襜襜兮冶服，爛余裳兮織襄。石渠兮紫橐，斗樞兮萬閣。持衆美兮效君，寧濡跡兮康國。世惛惛兮莫吾與，矯茲媚兮私處。畦於閭兮珣琪，藝瓊蔬兮玄圃。暖晴旭兮養和，霏瑞霧兮來下。苟昭質兮莫虧，猶可遺兮遠者。及羲鞭兮未晏，導帝之兮軌路。
述九頌  其五 程公許 
蘿門兮薜戶，宛其姝兮靜女。撫瑶瑟兮清歌，歌不絕兮如縷。事君子兮歲幾何，薺非甘兮蘗非苦。金石兮貞心，恩深兮雨露。豔半額兮姱倡，豈娥眉兮能嫵。山之顛兮虎豹嗥，波洶洶兮蛟龍饕。君欲行兮孰導，隠余思兮鬰陶。願一列兮無從，首倦櫛兮頻搔。寶輅兮瑶轍，道阻兮積雪。君何志兮遠遊，危斷綏兮惙惙。歲冉冉兮將遒，蹇奚淹兮山椒。愕噦鳳兮戾止，曰有詔兮汝謀。日有食兮仍曜，景有晏兮復朝。苟蓀薆兮弗諼，聊延佇兮中洲。
述九頌  其六 程公許 
蚩尤旗兮飛炱，天狗墮兮隠雷。天運兮日蹙，目漲兮氛埃。一失兮一得，孰强兮孰弱。莽三垂兮骨縱橫，恣强敵兮橫奔突。天萬里兮杳莫知，何一朝兮飛羽愕。皇乃眷兮西顧，愴赤子兮何負。白駒兮來思，忍空谷兮逸豫。有俶兮東方，千騎兮煌煌。淑旂兮綏章，往欽兮汝臧。膏余車兮秣余馬，遲汝不來兮盍整余駕。忽霧塞兮飈回，梗綠林兮轔藉。不我後兮我前，幸劫災兮天假。怒轍兮徒勞，鼎魚兮焉逃。民生兮何尤，膏火兮煎熬。蛟涎兮脫禍，父母兮鞠我。集鴈兮中洲，作之屏兮蜀之左。內訌兮外阻，誰禦兮誰拒。膚寸兮鬰遥岑，先一州兮後天下。
述九頌  其七 程公許 
奫淪兮澤有水，渺莫窺兮涯涘。鼓之雷兮噓之風，沛萬里兮流莫止。潏濤瀾兮汎東洋，張乾綱兮翕坤紀。渺觀兮古今，賢運兮齊軌。狼跋兮其胡，赤舄兮几几。東征兮遲遲，滔滔兮不歸。歸來兮何時，繡裳兮衮衣。美人兮嫮好，思不見兮令人老。昔與余兮成言，忍棄之兮異道。九疑兮緬哉，重華兮宴娭。蒼龍兮峙闕，岧嶢兮帝臺。蕙裯兮芷幄，從之兮九垓。麾青虬兮以梁，驂孔鸞兮以駕。靄雲旃兮繽紛，恍松喬兮來御。步咫尺兮帝軒，帝一笑兮何言。恍流盼兮下土，掃埃氛兮九埏。余左兮汝右，余先兮汝後。汝作朕兮股肱，拜稽首兮皇萬壽。
述九頌  其八 程公許 
一之日兮周正，建子兮良辰。黄鐘兮起律，魯臺兮望雲。氣機兮翕闢，往來兮不停。皇揆予兮初度，秉幼志兮潔貞。延日月兮察幽，睎雨露兮瀹氛。蓀拳拳兮余愛，何險艱兮弛勤。與蓀違兮星紀，思專專兮曷已。九折臂兮成醫，信情質兮可恃。端策兮以占，有孚兮韋編。陰極兮陽復，豈賢運兮不然。矧甲子兮一周，測天度兮循環。丹臺兮定錄，壽紀兮日延。理無窒兮不亨，物去故兮就新。蠖屈兮求信，根之歸兮再榮。彼涸陰兮毓質，亦忍俟兮陽春。洪鈞兮密庸，播物兮無垠。開八荒兮壽域，如華胥兮大庭。
述九頌  其九 程公許 
天門開兮九重，爛鈎陳兮紫宮。烜舜瞳兮萬里，穆五絃兮從容。予唱兮孰和，勞心兮𢥞𢥞。渺煙塵兮蕭瑟，慨世途兮荆棘。上帝兮孔仁，賫予兮良弼。金碧波兮漲漪淪，妖氛洗兮景氣新。皇軫思兮六合，佇公來兮經營。天蒼兮地厚，日月兮悠久。民命兮以延，國脈兮以壽。雲鬅鬙兮僊者家，瑶之臺兮戶瓊玖。飯寶屑兮醴玄霜，脯擘麟兮果梨棗。馭鶴兮鞭龍，故山兮春風。吾誰侶兮赤松，匪上玄兮曷從。撫塵劫兮浩蕩，燕鈞天兮樂融。長接引兮羣品，與龍漢兮無窮。
亨泉詞 程公許 
有閟兮寒泉，運而往兮幾何年。地靈兮啟秀，不我後兮不我先。川媚珠兮圓折，蓮吐岫兮便娟。坤文郁兮瑞世，所思邈兮西都之虞淵。芳至今兮未沫，世載英兮昌維。其已考槃兮山之阿，龜何以兮食只。築之垣兮登登，忽而凹兮窈而深。累甓兮尋丈，刳木兮虛心。木爲仁兮仁者靜，水閡險兮中不失信。矧生數兮土以培，固受命兮獨也正。孰牖兮孰窒，孰導兮觱沸。否傾以亨兮繄所遭，余何喪兮何得。美人兮委蛇，泂酌兮永歌。昔泥不食兮匪我吝，今渫可汲兮湛不波。韋絕編兮堂上，晤三聖兮惝怳。有孚兮坎習，不窮兮井養。消息兮盈虛，道之體兮易之象。沛吾輈兮八荒，志拯溺兮靡遑。雞鳴喈喈兮霜月曉，紛紜歸夢兮殷轆轤之下銀床。萬家兮渴飲，渺千里兮相望。猿奚悲兮鶴奚怨，旱欲霖兮川欲航。功成兮不居，媲彼泉兮有常。纓可濯兮滄浪，鯉可羞兮漢之姜。修綆兮汲古，涴新學兮肺腸。美人兮歸何時，樂莫樂兮舊鄉。
仙谷詞送別西憲楊少卿奉祠東歸 程公許 
攬飛雲兮遐思，軼迅飈兮流目。涪之水兮渺瀰，祕殊境兮仙谷。彼僊谷兮何有，辟埃氛兮泬寥。森幽篁兮擁翠，蓊嘉栢兮相樛。路窈窕兮山盤紆，田可稼兮谿可漁。谷中人兮歸何時，霧冥冥兮雨霏霏。人心洪濤兮衝君航，世途羊腸兮隤君馬。盍舍策兮停橈，聊相羊兮田野。蘭室兮蕙裯，鶴舞兮猿嗥。君歸來兮何樂，澹無取兮焉求。敷床兮千萬軸，問何如兮嶽之麓。慨視世兮搶攘，忍潔身兮幽獨。谷中人兮無淹留，靄膚寸兮澤九州。芳菲菲兮未沫，期歲晚兮逍遥。
撰先伯桂隠先生哀詞 程公許 
丹山之巖兮阻且深，丹山之雲兮閟其霖。中有姝兮靜處，冠岌峨兮瑶簪。方轍兮坎滯，聊返轡兮穹林。辛夷兮爲屋，芷幄兮蘭衾。世與我兮異好，不可揉兮精金。信有味兮恬漠，亦何怨兮寡朋。猿嗥兮鶴憤，鳥悲兮蛟吟。忽西崦兮墮日，急響絕兮玉琴。載營魄兮焉逝，空桂枝兮蕭森。朔風兮陵厲，白晝兮多陰。素車兮丹旐，曷返兮遥岑。天高兮地厚，古往兮來今。彼達觀兮超曠，奚死生兮愛憎。四方兮上下，杳眇兮莫尋。鶴歸兮何日，瑶草碧兮勞我心。涕浪浪兮霑襟，君無滯兮遠淫。歸來兮娛樂，故山兮崚嶒。
安人趙氏哀詞 程公許 
商飈之蕭瑟兮，百草莽其披離。何深林之敷蕙兮，藹芳華其不虧。物有生而專媺兮，豈伊人而不然。閴濬房其窈窕兮，非從夫將孰稱賢。媚璇源之駛瀏兮，四僊之峰其𡽱嶪。衮衣藹其碩膚兮，笄珈配之煒曄。有齋季女淑且明兮，天作之對奚苟求。懿玉屏之有孫兮，嗣寬閒之潔修。面嘉命其必敬戒兮，庶幾君子之好逑。歌福履之將兮，詠室家之宜。敝屣珠玉吾何有兮，佩禮義而服書詩。顧俗好之騖榮兮，得則盈而失則沮。媺君子其獨不羣兮，期百歲而偕處。夫何孤鸞一朝而舞鏡兮，悼亡賦而鬢霜。念天秩之有典兮，幽明離隔其忍忘。冷辟邪而燼絕兮，疊旁行其蛛蟊。耿松岡之夜月兮，尚欣欣以從舅姑之遊。悼人命其孰司兮，參大衍其非夭。信流芳之未沫兮，豈獨華髮而曰壽。苟天理之可恃兮，君子之步其丹霄。湯沐大國日可冀兮，尚足慰芳魂於一丘。
明禋進戒詩 程公許 
於赫圓宰，視聽自民。惟聖能饗，非德莫親。乃眷炎宋，受命以仁。十有三葉，涵海毓春。德厚流光，施及吾君。歷數有歸，兆協大橫。性篤孝恭，天縱睿神。思皇帝統，積累艱勤。譬彼菑田，是播是耘。遺大朕躬，曷其敢寧。嗣訓九年，端拱嚴宸。權綱復歸，如日宣精。姦憸投荒，耆哲揚廷。與物更始，三載惟寅。宗祀戒期，歷吉中辛。孚號萬方，以肅先庚。飭我玉幣，潔我粢盛。秋霖淫泆，俄浹六旬。法宮祗懼，虔祈百靈。爐沉未燼，如谷應聲。飈籟號起，霧祲歛昏。凡百執事，肄習彬彬。戊辰齋居，彌竭精純。昧旦盛服，天仗肅陳。爰趨殊庭，溯瞻九閎。眷我道祖，凝神窈冥。濬發靈源，流福無垠。旋蹕清廟，感惻蒿焄。端冕對越，秉心著存。暨入禰室，有涕其零。僾若有見，愾如有聞。景緯陸離，瑞靄輪囷。乃備法駕，玉軑金輪。蒼龍載驅，和鸞鏘鳴。黄纛晅晝，翠蕤梢雲。還復齋寢，以須肇禋。重屋啟邃，八牖徹扃。秸席純敷，蠟炬交熒。金石森列，豆籩苾芬。有雨其𩃎，激電震霆。先事以戒，升奠而停。皇心益祗，惕若持盈。上帝降鑒，富媼式憑。二后嚴配，五帝侍軒。陛級陟降，食飲樂欣。禮儀既備，廷列九賓。宣旨輟賀，免御端門。天降威靈，寧不震驚。省咎宸扆，肆眚八紘。相古肆祀，酒冽牡騂。託物薦忱，惟德之馨。玉带之圖，奉高所營。蓋第圜水，入自崑崙。辯說踳駁，舛厥本源。若稽皇祐，裁自帝尊。合祛參侑，不凟不煩。維時泰和，穆穆迓衡。尚勞聖慮，抑加鴻名。制詔辠己，千古日星。其在於今，履運艱屯。經躔錯度，水旱洊臻。寇盜虔劉，公私窶貧。國論轇轕，政條放紛。所宜急急，補壞支傾。皇帝明哲，問學日新。夔夔翼翼，是究是詢。廣內九重，方丈八珍。采翠眩轉，尊罍溢醇。皇情泊然，堯采若顰。沓來封章，敷列典墳。旰不遑食，坐或達晨。雖躬其劬，未凝厥勳。因饗而思，咎證之頻。天誘帝衷，躋之乾淳。天啟神斷，旋乾轉坤。抵龜蔽志，敭號列紳。若古有訓，股肱惟人。進退以禮，艱哉選掄。匪余則私，弛弛必更。皤皤一老，爲世重輕。毋徐其驅，擾我心旌。奚蠹莫理，奚墜莫撐。孰枉而陟，孰賢而湮。孰道之同，而返丘園。遲汝之來，秉我化鈞。莫莫葛藟，芘其本根。有來贊祼，麟趾振振。時庸展親，金帛脤膰。慨昔急難，在原脊令。豈不爾矜，義或奪恩。盍考故實，以厚人倫。言路之闢，公論以信。誰窒其來，歲久積堙。亦既疏瀹，源清則亨。毋厭其鯁，而其佞言。藥石我愛，醪醴我醒。好惡之岐，治忽以分。民亦勞止，魴尾其赬。託之守宰，爾撫爾循。邊以警聞，皇皇算緡。吏緣爲姦，星火急征。慨彼嘉殖，耗於螣螟。戢貪禁苛，前令蓋申。祁祁中原，百年荆榛。天狼耀芒，較昔則獰。摲我邊關，殲我邊氓。汔可小休，亦人之情。儻得少暇，修其政刑。毋寧翫愒，以縱鯨吞。維是四端，急甚救焚。天何言哉，警戒諄諄。仁愛之心，與父母均。皇帝曰咨，爾公爾卿。其左右我，以經以綸。鼎雉申儆，中興有殷。雲漢懼災，王化復行。維思無邪，負扆有銘。敢不參倚，日省吾身。我闕汝規，毋我逢迎。淵冰虎尾，始終一誠。神示神考，寧不我聽。百臣司蕝，虔恭駿奔。跪誦祝冊，如帝其聆。式稽周頌，進戒九閽。敬之敬之，毋圯於成。海深岳崇，不廢涓塵。圖易於艱，渝險而平。天錫帝壽，如古大椿。天祚景運，萬億子孫。臣雖不敏，知力於文。泚筆以俟，矢歌維清。
遊靈隠寺 程公許 
夙好在巖壑，强持縛纓簪。野性當奈何，惝恍如驚麕。京華百萬家，𧥄𧥄瓦疊鱗。海氣蕩煩暑，作威凌轢人。湖山招我來，九里松風清。稽首靈鷲山，西瞻目若營。云何一峰碧，飛來如羽輕。俗見囿畛域，達觀渺沙塵。不見毗耶離，示病老浄名。古掌斷世界，猶如陶家輪。竺慧去不返，雪猿呼莫聞。斯言誰與證，萬壑空烟雲。老禪法龍象，談麈紛縱橫。萍蓬萬里外，繾綣猶鄉情。齋盂乳鋪玉，茗椀花糝瓊。兩腋扶清風，取意巖壑行。冷泉掬清泚，五峰凌崢嶸。真賞味無味，內觀湛空明。可能一枝筇，雲水自由身。永愧隠峰老，勇決拂衣巾。
連日快晴登金華菴觀大面諸峰 程公許 
齋心謁殊庭，異境目力眩。積陰疑漏天，媧石誰與鍊。列仙喜我至，一笑晴景現。絮雲斂太空，螺翠敞大面。正位儼宸極，羣峰拱星弁。烟雲互吐吞，草木鬰葱蒨。錯磨金碧麗，襞積霞綺絢。平生飫看山，及茲頗創見。常聞西城君，承詔通明殿。玉虬層空來，寶室仙境擅。真侶萬五千，朝夕侍游燕。凝神杳渺間，稽首瓣香薦。倏看碧瑶岑，坌起白雲片。溟涬含一氣，瞬息閲千變。意恐大隗迷，或作巨鼇抃。仙者奚異人，豈忍爲獨善。利欲膏火熬，是非蠻觸戰。持是以求仙，何異沙作膳。吾身信浮漚，世事如掣電。本來一晶明，初不假方便。隨緣聊爾耳，可使爲物轉。寸田須鋤耘，老屋亟營繕。行迷及未遠，補過以無倦。飈游如有聞，印我本誓願。他年童初館，或可備精選。
古碑塔寺改律爲禪鄉大夫招凌雲智禪師主法席規模就整侯丞用晦爲賦揭章和者成軸書來索和 程公許 
智禪生峩下，稚齒希空門。落髮受具戒，持鉢巡諸村。有如摩尼珠，烱然古井渾。又若大明鏡，不受塵垢昏。衰世不見理，窺天於覆盆。誓將昌祖道，特用報佛恩。得法歸燕社，閉口不復論。眷言古叢城，往事空劍痕。誰規此浮屠，峻極壓厚坤。意令五濁海，親見兩足尊。末法裨販盛，遺教髣髴存。破律會十方，有詔下九閽。法席遴厥選，爐香冷復溫。豎拂集龍象，催粥吼鯨鯤。能使幽衢暝，豁開若木暾。空花眩俗眼，孰辦牢脚跟。斯道許津梁，如天柱崑崙。施金方山積，巧匠猶水奔。請以六度法，爲拔六欲根。諸君快說偈，羣魔驚褫魂。何時共峻陟，層霄疑可捫。勿謂蟹井小，可敵鯨海吞。
投龍寶室洞天過延慶觀訪王倅共父劍峰精舍 程公許 
璧簡薦寶室，襟裾馥旃檀。眷言石交舊，可憚脚力酸。層崖一劍裂，陰壑千古寒。數椽棲泬寥，小樓面巑岏。風穴激虎嘯，石洞掀龍蟠。是日朔吹慘，舞空雪花漫。開尊聊暖熱，芼蔬勸加餐。心事喜我同，晤言藹清歡。欲去有餘戀，小駐搜奇觀。評畫過神品，誓鬼猶故壇。君家古叢城，甲第十畝寬。胡獨嗜幽寂，而樂茲考槃。戍邱漸相迫，住山殊未安。春風動倅馬，雲霄插雙翰。儻念猿鶴怨，無多貪熱官。
羅仙宮道士留午飯後遍覽山中佳景三十六峰羅列几席夜雨達旦客枕甚清 程公許 
老樹萬安驛，古井羅真山。玉虬五雲車，仙翁此往還。雲蹤久不刓，汎景疑可攀。憶昔摛藻頖，題詩揭松關。抱琴唐昌來，快晴春物妍。截竹倚伶俜，引袂飛褊褼。歷階一稽首，爲我展笑顔。善救無棄物，廣度隨有緣。殊庭遥相望，異關非浪傳。道士多野朴，山肴親潔蠲。披榛爲前導，𣂏酒勤款延。墨池鑑寒藻，書臺滃非烟。所著何隠帙，乃忍慳不傳。空餘六六峰，可想格筆椽。最憐覆盂亭，秀出層巒顛。周遭碧霞嶂，莽蒼雲海連。酒囤擬泂酌，花坪夐連娟。暝色阻窮探，夜雨得佳眠。塵緣一相誤，凡骨何當仙。雲霞豈不戀，簡書當趣旋。神丹夜澗火，青藜洞中天。仙翁如點頭，未忍甘棄捐。
過金堂迂路登三學山李八百仙人道場 程公許  长江
失脚塵土窄，謁歸旬朔暫。迂徑款名山，攀險得幽翫。平川開靄杳，長江遠疏散。驅車松柏陰，闖戶風日淡。樓居規制古，殿壁丹青暗。仙翁李八百，曾舉陟霄漢。遺跡古未陳，見我若笑粲。靈液噴幽喦，枯楠茁新幹。黄冠肅延勞，綠茗勸澆灌。饑腸殷雷蟄，塵慮忽冰泮。碑閲唐隸遒，詩爲處士歎。三生學精苦，一日升汗漫。我豈無宿緣，心猶憫世難。思見甲兵洗，永息氈毳悍。王度式金玉，民勞拔塗炭。翛然一儒腐，不自省疏緩。强令事馳驅，終覺窘羈絆。何當脫屣去，託跡烟霞伴。宮洞吟步虛，丹經嚴靜觀。太初以爲鄰，巧歷那可算。松風天末來，爲我發永歎。
擬古二章  其一 程公許 
剛風軼飛浮，叢霄隠寥闊。其上仙者家，俯世塵漠漠。慨我志遠遊，幽思無與豁。披雲一長嘯，曾舉騎轇轕。整袂謁靈君，授我一丸藥。侍宴旬始宮，從遊紫虛閣。琅函閟道帙，許我抽玉鑰。玄期記三生，廣度有夙諾。世氛日澒洞，帝念慘不樂。願借萬里風，從君駕鸞鶴。鞭雷揮斗柄，夔罔併縶縛。掃清六合塵，景象囘閶闔。帝命不可稽，侍晨司校錄。永劫保澄明，何問癡仙愕。
擬古二章  其二 程公許 
霜英濾雲母，月華吐幽魄。濬房鎖葳蕤，弄杼夜咿軋。天寒日苦短，篋不貯寸帛。嬋娟空自妍，襟袖無乃窄。停機掩孤嚬，欲歌心已咽。積此萬縷工，織成苧羅白。蹇修來何時，復關滯塗轍。女無終不嫁，謹勿昧所擇。忍寒青瑣窗，熏麝翠羅幙。粲粲雙明璫，團團雙白璧。稚齒昔所娛，翫之不能斁。春風蕩繁囿，觸眼會良匹。擷芳索幽占，兩美斯有合。及茲歲未晏，爲君媚芳澤。
人頭山肅謁石壁清源真君像 程公許 
人頭接劍門，濯濯危髻綰。一峰表獨立，層崖平若剷。有一偉丈夫，遠莫辨眉眼。異聞驗清源，奇質自天産。三生舊緣契，邂逅一笑莞。江流怒未平，父功子其僝。坐令老蛙縛，笑看離堆鏟。陸海擅兩川，利百倍灞滻。神聖杳難詰，事或載編簡。明德遠矣哉，椒漿酌盈琖。
鹽亭登高山廟 程公許 
曉馳光祿坂，暑憩鹽亭縣。嵯峨山疊雲，窈窕溪橫練。長憐少陵叟，浪走天涯徧。耿然憂國心，甘作忍饑面。世難今略平，軍行余後殿。憑高慨往哲，欲去有餘戀。
景行堂 程公許 
斯文一綫流，伊川師弟子。萍梗記經行，丹青肖容止。升堂如有聞，虛心探厥旨。毋與時俗競，溺心於口耳。
貫道堂 程公許 
道秘不可傳，非文無以貫。君看聖畫易，風行水上渙。誰令鞶帨工，能使雅鄭亂。六經日麗天，諸子雲霧散。
逢源堂 程公許 
務學有彝訓，左右逢其原。後生巧穿鑿，末派迷本源。世不有先覺，誰當警羣昏。佩衿來于于，千古師道尊。
卧龍亭 程公許 
隆中抱膝吟，意豈慕聞達。翻然起潛蟄，了不愆宿諾。廢興渠有命，忠直理難奪。出處士所重，羞死荀文若。
小亭 程公許  长江
道義日羣居，閒暇一游息。小亭擁芳榮，長江鑑空碧。風雩不盡春，庭草有生色。習學自孔氏，深體而默識。
題枕带雙流閣 程公許 
層樓架蒲牢，其下表奇觀。江連內外流，山列遠近案。烽火日平安，烟霞奉娛翫。蔽芾南國棠，挺特九秋幹。
圓嶠 程公許 
羣峰最高處，一席如鏡平。烟霞敞松牖，風月棲茅楹。仙姑紫綺裘，飛步白玉京。揮手一長嘯，四海風塵清。
水雲天 程公許 
樓臺錯圖畫，高低各雲烟。小車倦登覽，危欄且囘旋。滄波納暝色，溟濛同一天。此中有真賞，題詩謝雕鎸。
解纜凌雲快晴 程公許 
淫雨三月賒，點篷今夕止。蕭晨企璇漢，微雲散霞綺。鴨綠澹不波，軟翠浄如洗。吾行及端月，餘寒未云已。何以寫幽情，無多佳句子。
舟行過昭化望遠山秀色柬幕中諸丈 程公許 
劍北山巑岏，刺眼亂矛戟。烟雲借光景，稍覺含秀色。倚檣寄遐瞻，慨我三友益。有懷無與晤，搔首暮雲碧。
重陽陪諸鄉丈遊水樂洞過風篁嶺龍井張飲觀兩蘇仙辯才法師像晚憩楊家梅園歸路小雨 程公許 
凜秋天氣佳，令節天賜沐。客居意莫展，勝賞諾已宿。風澹湖不波，霧斂山更簇。畫舫厭囂喧，筍輿恣追逐。閒尋水樂洞，嵌空韻琴筑。烟雲互吞吐，臺館適涼燠。非無人力勝，亦自天巧足。側步滑青苔，醉面爽飛瀑。風篁轉幽徑，龍井鑑寒玉。默堂定未起，清風誰與續。四海兩仙翁，三生緣契熟。定知明月夜，屐響答空谷。歸路取名園，移尊屢更僕。凍雨不成泥，騶騎未須趣。峨岷渺何在，萬里勞遠目。安得天瓢翻，盡把邊塵沃。文昌德宏毅，承旨氣肅穆。溫雅奉常卿，忠憤膠庠博。宮講靜有儀，正字竭忠告。而我贅其間，自省羞樸樕。明堂索桴棟，底用采卷曲。平生邱壑姿，本不耐羈束。撫事長鬰陶，臨觴轉顰顣。故園俯大江，繞屋藝嘉木。何以娛歲晚，籬落森杞菊。糗糧幸有儲，那不返耕築。
同王萬里山行 程公許 
邂逅非宿期，意行得奇眺。三生湖山緣，青眼不改舊。飛榜漾湖光，躡屐梯雲嶠。玉立緱嶺仙，灑落我同調。沖懷寄寥闊，塵外恣吟嘯。瞇目東華塵，誰識此中妙。吾儕骯髒資，如痼不可療。溷溷渠得知，不自恥牛後。已矣毋復言，恐貽水仙笑。
次李晉仲同遊南巖韻 程公許 
風林舞霜葉，野水收寒溪。旭日愛清美，良友欣招携。近遊南巖麓，遠躡樵人蹊。世未變野處，地已呈榱題。鍊石既有穴，補天亦餘梯。仰睇磴可涉，窮擇日從低。窅深有神護，險絕令心悽。我歸期再出，後會豈終暌。第膺三接寵，未許尋高棲。
晉仲文學淵邃方爲朝陽鳴鳳僕所次前韻及之而洊賜佳章招隠敢再次韻以反之以資他日重會一笑 程公許 
丈夫爲世用，釣築辭巖溪。不用身徇道，固可卷而携。侃侃紫陽翁，不踐桃李蹊。淳熙用不終，歸途此留題。坐令南巖高，萬丈誰能梯。倘止論茲山，僅亦培塿低。今如峴首碑，千載令人悽。我輩何適莫，但觀道合暌。鳥獸不可羣，仲尼非棲棲。
遊涪州北巖 程公許 
恭惟同出自，斯文其在茲。白衣帝王師，古聞今所疑。慘澹涪江濱，烟雨寒無炊。一編洗心易，後學之蓍龜。學禪譙夫子，窺牆胡不麾。茲道貫三極，何曾限籓籬。柱史接武來，相望幾何時。舊隠勤汛掃，大書挺雄奇。江山著羈臣，千古同一悲。渠自氣浩然，何成復何虧。高堂儼遺像，寶墨鎸豐碑。往者不可作，搔首空涕洟。蕭蕭北巖松，悠悠我之思。
和江平叔遊無爲山詩韻 程公許 
夙嗜一邱壑，誓言苦難踐。夢踏西山雲，陟降原復巘。世紛不可耐，道根日以淺。永愧龕中定，三歎涕如霰。君從柯山來，行盡蜀山險。不憚屐齒蠟，恣襞蘭亭繭。毫端花五色，優曇時一現。翛翛塵外趣，歷歷眼中見。人生歡會少，摶沙隨手散。何以慰瞻思，英詞展黄絹。
自道場山至何山讀故人洪舜俞內翰詩刻追和 程公許 
褊性不諧俗，泛梗歸無家。故人右扶風，雙旌擁崇牙。款門及暇日，褰裳躡飛霞。維南古道場，諸天集毗耶。巍撐鳳鶱舞，岌起龍騰拏。坡仙舊詩刻，清芬郁天葩。雲表塔標峻，具區帆影賒。萬象森湊泊，窮探忽谽谺。金輿度窈窕，翠幄巧蔽遮。昔賢此幽棲，禪扉寂無譁。蕭爽萬竿竹，芬甘一甌茶。清泉茁蘭茗，黄粉飄松花。意疑人境外，身漾天漢槎。浮生能幾何，騖智那有涯。神龜寶巾笥，曳尾寧坳漥。所嗜在閒曠，何心事雄夸。洪崖石交舊，歲晚蔗境佳。心源秋水澹，藝苑春容奢。冢上木遽拱，海山棗如瓜。今古一轉燭，聚散猶摶沙。暮江趣浮鷁，城樹喧棲鴉。願言借一窗，爐香繙楞伽。
連日駐白帝城懷古感事閲陸放翁詩集追和其韻 程公許 
益以搤爲國，前後闢兩門。劍棧徑偪側，峽江浪崩奔。盤礴六十州，奠位西南坤。天險豈輕設，參旗寧易捫。我行當嚴冬，岸沙高漲痕。絕壁走猱玃，深潭伏鼉黿。東逝注滄海，西來非一源。相傳石筍三，下接灧澦根。長懷草廬公，受遺龍準孫。志節局不展，德義深可尊。矧伊躍馬壯，得與同日論。形勢今猶昔，世故難爲言。撫事重感慨，遐瞻莽塵昏。空餘瀼西東，未泯冰雪魂。臘殘春意動，清波躍河豚。撾鼓趣下峽，渚宮同一尊。
中元節日登舟赴官巴西兄姪偕親友追送三十里乃別相顧悽黯舟行得此詩以寄 程公許 
隨牒倦塵土，歸夢長紛紜。及歸歲阻饑，負米良艱勤。細摹食粥帖，長歌送窮文。忽捧毛生檄，往擷魯宮芹。元方與猶子，念我當離羣。折柬期諸彥，褰裳集江濆。追送三十里，酒炙羅繽紛。夜航語達旦，摻袂俄夕曛。汀蘆黯囘首，風萍悵輕分。時危事遠役，所遇無一欣。元戎調新律，笑談靜邊氛。容我坐無氈，峩冠誦皇墳。采蘭勸加餐，伐木友多聞。諸君志姱修，未可恬耕耘。努力崇令猷，時來皆青雲。
弔齊齋先生尚書文節倪公  其一 程公許 
披襟白蘋風，蕩槳碧瀾月。若下酒可斟，顧渚茗堪啜。茲遊足娛翫，所遇皆勝絕。四海齊齋翁，清風傳奕葉。平生心本朝，峩冠蓬怒髮。子皮五湖棹，烟波時出沒。
弔齊齋先生尚書文節倪公  其二 程公許 
仕道昔有訓，退處非爲名。齊竽醉聒耳，虞絃自希聲。清波貫霅苕，空翠浮弁衡。圖史足怡悅，風月無將迎。生世我已後，景行寧忘情。昂昂雞羣鶴，慰我雙眼明。
弔齊齋先生尚書文節倪公  其三 程公許 
萬頃湖浪碧，一點浮玉青。先生此考槃，有道甘沉冥。植柳蔭水檻，栽蓮繞風亭。感慨手遺奏，精神超列星。鴻鵠既層舉，鴞鴆爭刷翎。克家類季子，隧碑新刻銘。
弔齊齋先生尚書文節倪公  其四 程公許 
風塵日騷屑，耆哲晨星稀。九原不可作，斯文今誰歸。臨風想孤標，把酒哦落暉。扁刻見尚友，雪堂密傳衣。歸帆拂蘋波，晴烟抹松扉。滿篋貯寶刻，展誦省昨非。
劉園 程公許 
陰沍閟陽和，快晴差愜意。怒飈妬心賞，清遊殊鮮味。繫船枯葦叢，悶損兀坐睡。斷港麴塵波，見引著勝地。逕梅佇攬結，堤柳是才思。尤憐石交舊，勸我取一醉。異事詫白詩，偶同二月二。
贈修水黄君子行 程公許 
雨潤莘野犁，水給漢陰甕。一爲大烹鼎，玉食此焉供。一如朽木偶，肯受關索弄。顯晦勢則然，達觀等一夢。可憐蓬甕生，萬卷皆成誦。靜退一何勇，本不借慫慂。使孔孟復起，必能與折衷。世道日以隘，古心誰與共。君家太史公，以文瑞吾宋。崛奇莊騷語，雅淡商周頌。學力探窅深，天巧妙機綜。風流被諸孫，璆琳富包貢。若若綬滿朝，傱傱清燕奉。那知一畝宮，有士苦吟諷。寐語甘自怡，經綸付時棟。伊余曩在列，竊自恥陰拱。斥去職蕃宣，翫愒糜廩俸。何階繆推激，爲我破愚憃。由唐及國朝，作者亦已衆。元氣所融會，諒亦勞藝種。苦心欲其工，何者適於用。當知正始音，若睹治世鳳。覽輝千仞岡，一洗羣目瞢。諛聞我自知，可能相引重。乞閒會得請，敢覬百錢送。假道願款門，單車屏徒從。不妨蒿藋逕，容我於二仲。秋風來有期，心旌轉飛動。
和景韓贈子敬末章韻 程公許 
艷冶昭陽妃，嬌好浣紗女。盛時一轉盼，零落委黄土。彼姝秋胡婦，真節甘獨守。煒煒編簡上，芳聲乃持久。我欲呼緒風，酹以一觴酒。君看澗底松，閲世幾寒暑。丈夫要如此，千載可尚友。鬼蜮玩阿瞞，何妨摻撾鼓。平生書五車，一字不堪煮。愾我左右手，雙顧石棱紫。忍窮學師道，覓句迫徐俯。橫陳味嚼蠟，下筆迅流水。憶昨涪江濱，對吟夜床雨。胡爲輕判袂，愁凭烏皮几。人生如飛蓬，飄落無定所。那知錦官城，尊酒又同舉。草玄幾垂絲，筆力造化補。自我交斯人，短翅思決起。不因得趣同，那覺同心苦。至今浮山夢，歷歷西窗語。齋厨厭苜蓿，塵甑窘禾稆。忍饑搜枯腸，數息保氣母。何當陪勝賞，一醉詩分取。終恐吃期期，輸君白玉麈。
唐文權郡見前作和韻見教乃賦詩三首以答之  其一 程公許 
陰陽無停機，寒暑迭更代。迅商俄慄憀，炎官亟斂退。巖壑有餘妍，雨晴皆可愛。迫迮紅塵海，適喜翠屏對。
唐文權郡見前作和韻見教乃賦詩三首以答之  其二 程公許 
魯國久仙去，詩偕芙蓉秋。淵淵韻金石，往往餘巖丘。象賢來題輿，同聲應鳴璆。清渭發源遠，濁涇難混流。
唐文權郡見前作和韻見教乃賦詩三首以答之  其三 程公許 
贊房容久愒，遊子奚所嘆。樹老晝常寂，雲埋宵易寒。龕燈對青熒，手箑失白團。撫運忽有感，秋防趣三單。
宗博宮講何丈以諸賢所賦清賦堂詩軸示教借和元韻附軸尾 程公許 
避影惡木陰，忍渴貪泉水。君看象渡河，步步須徹底。士當秉特操，盛行貴知止。佳境著蔗根，苦或起瓜蔕。上尊錫方進，萬事咨伯始。孰能超然觀，貫之以一理。瓢飲有餘樂，我自味無味。憶登君子堂，積雪幾沒趾。雙鶴舞前除，穟烟縈素几。疊石肖嶮崿，俯檻鑑清泚。旌招還此來，歸夢曷能已。紅塵交轡語，新律吐瓊蕊。千載友元亮，顧未忍違世。將壇建鼓旗，許我陪末至。政恐如濁涇，難以汩清渭。俗氛日轇轕，菉茨亂蓀芷。爲君歌停雲，倦翮思决起。念歸悵無家，素食心所恥。安得三間茅，託身安穩地。一編岫雲吟，枯腸或能擬。
題夾江馮臨父玉山莊圖 程公許 
天下最佳處，惟二室三川。一氣所融結，何地無雲烟。憶遊古南安，倦憩大觀前。十洲與三島，渺莽雲水連。追隨子邵子，飛步山房巔。醉歸迷夕靄，笑歌呼渡船。至今詩篋中，秀色餘芳鮮。永願借一壑，抱耒耕石田。不學谷口隠，姓名京師傳。邂逅大馮君，爲我開愁邊。烟霞粲畫本，風月起筆椽。上有玉山莊，遥挹峩峰妍。士爲聲利役，何如擁腫全。脫粟幸可飽，苦茶宜活煎。畫計不用決，與山終薄緣。三間苟完矣，萬松想蒼然。羊腸摧君輈，問君歸何年。早逐山房翁，江郊掉吟鞭。往來成二老，日醉壺中天。對峙五言城，寫之七絲絃。勿遣俗士駕，汙我青苔錢。
今日良宴會 程公許 
良辰不可久，飛幰會華館。雕俎粲陳前，羽觴勸引滿。危柱瑟難和，急軫琴失按。含思以亮激，響入凌霄漢。四坐聽我歌，歌罷倚長歎。勿遣歌聲悲，悲多聽者慘。振轡騰康莊，及此歲未晏。
春事無幾端居蕭索追懷成都舊遊慨然有賦 程公許 
憶昔吏錦城，寄隠雲水鄉。蕭散不任事，上官容我狂。短篷漾空明，舞棹歌滄浪。會心多勝友，一舉累十觴。芳春樂事饒，飛幰集寶坊。意行無定在，有花即相羊。馬蹄穿夜市，奚奴背詩囊。三年一炊黍，舊遊想微茫。誰知涪江濱，側翅不得翔。醉飲無與和，三歎熱中腸。雨晴好風景，輕輿便晚涼。亂絮撲晚靄，牡丹泫殘粧。春物能幾何，營巢燕飛忙。茶事迫榆火，餳膠催粥香。我本樂烟霞，失身縛簪裳。官曹幸云冷，詩債可不償。錦城未即去，十景茲難忘。安能窘邊幅，低頭甘鎖韁。升沈自天分，矯情恐有妨。借我白玉壺，爲君歌慨慷。
餞寄菴居士龔彥質 程公許 
煌煌帝王都，列第喧絲竹。林園競選勝，四匝湖山曲。誰知南屏下，老叟甘幽獨。憶從古栝來，紅頰鬢鬢綠。王侯爭倒屣，交友爲屬目。引觴百壺倒，授簡千穎禿。功名良誤人，日月如轉轂。侵尋四十年，一往不可復。浮雲玩身世，投老寄僧屋。堅忍不苟求，趺坐淡無欲。人生固幻夢，要須有歸宿。買山豈不念，探囊一捧腹。舊交上連璧，情未忘伐木。蘇臺香正凝，寶婺駕已夙。談笑百金揮，拮据三間足。何妨山水窟，就訊高燥卜。行矣不可遲，片帆浪花蹙。歸來督工師，涓選亟營築。開軒納雲水，繞檻藝松菊。身閒心自平，長把黄庭讀。
三伏中積雨如秋 程公許 
峨眉三日雨，客館六月秋。幽懷無與娛，欹枕清夜遊。炎官失聲勢，萬木皆商謳。一涼德我厚，耿耿何隠憂。憂多白人頭，頭白可復休。積陰忤正氣，潢流冒崇邱。世故莽難期，病根寧易瘳。履霜不知戒，堅冰諒難尤。天運不停機，明當火西流。勿以餘熱在，而忘晚歲謀。家貧迫短晷，及時戒衣裘。
縣圃蓮花方開同時木犀吐芳劉光遠仙尉賦詩爲和韻 程公許 
季夏苦積陰，泥逕殊窘步。彼姝水花紅，媚此晴色暮。邂逅小山桂，纔洗仙掌露。相携齋閣來，不著丹鉛污。杲之與黄香，胡爲此同聚。向來古錦九，散落不知數。吟腸久荒澁，幽賞但默喻。殷勤吳市仙，能供巖壑趣。詩味淡愈佳，交情凝有素。我願同蔦蘿，得與長松附。
十四日同張伯修羅堅甫大智賞月探韻即事感興殊激懦衷翌日會保福辱詩示教借張大韻同賦 程公許 
涉秋苦多陰，嬋娟喜見乍。天巧竟作難，借此三五夜。屯雲滃四面，如騖俗士駕。寶坊盍朋簪，尊酒共清話。諸君讀書眼，明不失纖罅。天眼物昏之，誰爲彎弓射。連宵耿孤吟，虛窗自高挂。竹風靜逾爽，露葉燦可畫。夢踏市橋去，醉眠僧榻借。陰晴且勿言，幽賞可能罷。恨欠截老龍，三弄倚風榭。酒酣歌慨慷，四坐勿渠詫。邊塵日澒洞，志士惜閒暇。君看古聖賢，憂樂以天下。持此閲人多，何但如傳舍。短氣吐復吞，欲言恐遭駡。徑思投紱去，甘老漁樵社。世論熟脂韋，人物歎衰謝。相期崇令猷，蘭鮑觀所化。
重陽後一日親友會飲於滄洲以初九未成旬重陽即此辰探韻得初未二字  其一 程公許 
雅志厭闤闠，考槃樂郊墟。言歸憩桑梓，不憚躬拮据。歲晚此棲宿，佳氣鬰扶輿。淫雨度陽節，晴雲吐月梳。獨酌良亦佳，所思在羣居。晨興喜復晴，草具何可徐。黄花有餘馥，白酒無多儲。清灘蟄雷吼，輕霞綵幄舒。翳然林水間，舒嘯天籟虛。雪髯醉先起，衆賓且躊躇。人生有定分，適意不願餘。衣食粗能給，吾當賦遂初。相期晚節堅，結社同樵漁。
重陽後一日親友會飲於滄洲以初九未成旬重陽即此辰探韻得初未二字  其二 程公許 
風露澹秋容，汀洲肅秋氣。吾廬倚高寒，遊目周品彙。既空買山資，恨欠除堂費。醪觴漾籬菊，淺酌殊有味。蜜餌雜園蔬，何妨食之既。興酣一憑眺，情感怱累愾。裔夷恃天驕，邊關猶鼎沸。殺氣纏慘澹，將材乏沈毅。吁嗟楚芡荒，遑恤頃筐暨。腐儒拙料事，積憂漫如蝟。伊昔賢哲人，用智奔流未。駟隙詎容追，蟻潰可不畏。索裘已較晚，寒機密經緯。
過房公湖臨發廣文載酒登南樓聽隠士陳希逸彈琴讀鴈湖先生詩及悅齋先生賦 程公許 
湖蕩匝城府，堤柳一徑通。森戟晝漏永，闃如墟野中。掣鈴三日留，鬰鬰殊寡悰。登埤展遐眺，盪我磊磈胸。溝畦磨衲麗，烟蕪圖采工。廣文一尊酒，邂逅清賞同。慨昔石林老，小駐雙旌紅。燕坐鳬鶩退，行散龜鶴從。得句陵子美，高世猶房公。想此據胡牀，長嘯延清風。想此躡珠履，和月吸酒鍾。想此援采毫，醉題揖遥峰。想此披綺裘，憑高目征鴻。逸駕渺難追，風光爲誰容。空餘翰墨香，披拂葭葦叢。翠琰子由賦，正聲響笙鏞。千年古徐州，綺疏貫晴虹。過眼不再讀，恨我性識蒙。喬木噪晚鴉，低囘馬首東。綠綺有餘韻，因之訊仙翁。
送安少愚下第東歸 程公許 
去年遊凌雲，傳觀一篇書。問客誰所作，作者安少愚。少愚賓城人，萬里走東吳。憫俗日搶攘，正途欲荒蕪。磊塊不能平，憂憤何當攄。推枕一長歎，落筆萬字餘。才難繆取舍，政棼費爬梳。國讎不可忘，儲德要力扶。肝膈無留藏，首末詳繹鋪。吾豈貪狥名，致主於唐虞。書成詣匭投，甘心斧鉞誅。九天隔雲雨，萬目爭睢盱。聖恩不忍殺，放使歸田廬。我心日起敬，未見長欷歔。今年科詔頒，君來試成都。邂逅忽傾蓋，名下信不虛。貌不踰中人，若爲膽滿軀。革囊三尺劍，束書一蹇馿。蹙頞談世事，抵掌嗤俗儒。慨慷三策陳，傲睨衆口諛。諸公眼如月，誰遣紫奪朱。少愚囅然笑，得失毫髮如。行止諒由天，通塞何關渠。歸歟三間茅，搜我萬卷儲。抱膝梁父吟，曲肱味道腴。雅志期古人，昂昂千里駒。安能徇衆兆，汎汎水中鳬。今晨忽叩門，謁我摻執袪。劇談重激昂，欲去仍踟躕。時俗競佻巧，捷徑爭馳趨。悅耳或爲忠，仕道寧免迂。啗以鼎食味，誘以蛾眉姝。煌煌萬釘饒，翼翼潭府居。衆醉日以酣，獨立誰爲徒。世豈有巢由，甘受泥滓汙。或俛首州縣，或遁跡樵漁。顧謂今乏材，毋乃幾厚誣。失計如我輩，苟爲五斗驅。有志困風塵，浮沉非故吾。思昔新法行，士有鄭介夫。斥監安上門，憤世膽氣粗。一朝勾驛傳，奏疏列畫圖。天子惻然感，民力幾少蘇。九原凜如生，千載足起予。荆舒最護短，植黨盤要途。如何職冗賤，九關許叫呼。偪仄復偪仄，視今良可吁。喧然衆楚咻，甘作嬴秦拘。所以見君子，羞汗如隕珠。牛驥不同皁，雞鳳寧同笯。要當操此心，聖賢爲範模。借問蘭玉棄，如何蕭艾敷。詩成爲君歌，臨風怳喑嗚。向來清廟瑟，忍濫齊門竽。
贈吳郡諸居士 程公許 
終南徑甚捷，結茆鄰帝鄉。朝爲谷口翁，暮爲省中郎。先生獨何事，寄傲臨滄浪。才高世莫染，德薰名自香。青黄分誰數，膏火竟堪傷。遊心聖賢域，脫身憂患場。世路雖齟齬，天衢自騰驤。捫虱竟誰見，卧龍興何長。借居仲奄里，未升公德堂。十年逐流擯，千里坐相忘。頹齡或可借，辟穀豈無方。終期繼青蓮，摇筆頌紫陽。
過眉山謁鄉耆宿李八丈提刑 程公許 
憶昔下吳會，拜公古渝州。別來忽星紀，不知幾三秋。豈不願舂糧，占烏渠渠屋。良期苦難儷，千里勞遠目。公家難兄弟，與蜀關重輕。峨眉疊連娟，石筍屹崢嶸。維國有著龜，維士有司命。並生天地間，受命獨也正。憂端日搶攘，世論滋軟熟。誰謂空谷遠，有美人如玉。我如南州橘，托根非不深。踰淮恐成枳，望遠勞我心。鮐背髮皤然，齒頰探骨鯁。跪履乞一言，書紳以自儆。
述志 程公許 
仙曹寄江干，吏隠適吾願。西軒館梅友，屋老狸鼠覘。坐令高世姿，不耐塵網罥。殷勤數問訊，餘力稍營繕。八窗敞虛明，孤標對老健。佇立慘澹中，恍覺容采絢。天風發奇芬，霜月潑冷艷。官卑苟逃責，交淡日相見。凍摇哦詩吻，堅作忍饑面。癡頑信可憐，無取復奚羨。村醪未必佳，苦味且耐嚥。洗醆壽親尊，春和元不欠。勿競桃李場，恐爲吾友玷。
三年銜恤絕不吟詩既奉祥祭觸緒摧裂偶得古詩三章呈叔逢兄併似彥威姪  其一 程公許 
髧髦聯鴈隊，娛侍三老人。清風一家法，歡顔四時春。轉爥二十年，俯仰含悲辛。聚散泡起滅，了知幻非真。忽忽如有見，耿耿恨難平。孝愛自天性，寧與迹俱陳。
三年銜恤絕不吟詩既奉祥祭觸緒摧裂偶得古詩三章呈叔逢兄併似彥威姪  其二 程公許 
母慈不逮養，翁健長相依。重關一囘首，及瓜時當歸。平安墨未乾，諱問心有疑。繭足跛菅屨，高堂空繐幃。罔象不可索，流光倏如馳。五鼎嗟奚及，一生風樹悲。
三年銜恤絕不吟詩既奉祥祭觸緒摧裂偶得古詩三章呈叔逢兄併似彥威姪  其三 程公許 
秋風殷巖壑，萬木皆商謳。棘人有餘哀，攬衣良夜遒。三年輟清吟，寸腸堆百憂。淚眥日以眵，霜根一何稠。棣華幸有依，竹林可俱遊。心事期歲晚，庶無墜前修。
遊仙二章上范殿撰潔菴先生  其一 程公許 
風埃曀八表，濤瀾浩無涯。岧嶢崑崙峰，高與星緯排。真人撫元運，太虛以爲家。控轡下碧落，蜚步凌紫霞。周覽興未已，歸憩誰與偕。喬松撫瑶瑟，偓佺薦瓊花。顰蹙睨塵世，腐鼠紛攫拏。迢遥五雲佩，蕩漾八月槎。我欲往從之，層雲不可階。素心耿相照，退當三月齋。
遊仙二章上范殿撰潔菴先生  其二 程公許 
空山學仙子，幽獨性成癖。誰令一念差，失脚塵網密。隨緣翫泡影，隠思曉繼夕。了了三生夢，掣電了無跡。豈不志遠遊，誰爲傅羽翼。抱關覘紫氣，跪履問黄石。靜慮儻冥契，玄機詎難入。縞髮古仙公，遺世而獨立。惝恍如有遇，一言曰守一。引臂許相從，長生託瑶籍。
送悅齋先生 程公許 
風塵三十年，世途日險窄。嬋娟棄土梗，倚市競容澤。大雅何寂寥，志士三歎息。維皇惠斯文，爲國永壽脉。靈光巋獨存，碩果有不食。坤維返全璧，北墅歸散策。天開景氣新，晴破層冰積。疇咨耿宵慮，圖任先耆德。披雲絢天章，趣駕覲宸極。喉舌俄申命，股肱待宣力。解絃未爲難，航險那可忽。涇渭不同流，薰蕕詎相入。所虞憤失職，陰拱或伺隙。事須衆賢和，乃可殄行堲。沉幾陛下聖，虛己言路闢。稍欣元氣充，猶慮外憂迫。敵情任反覆，廟論須謹密。功名百尺竿，家國萬金璧。平生一知己，瓣香無愧色。駑怯勉荷擔，遲頑費推激。大艑駕雲濤，薰風飽帆席。丁寧耳面命，遠別何須惜。寬以七月程，修門拜赤舄。
上後樂劉先生左史十首用襄陽詩兩句行藏堅晚節進退法先民爲韻  其一 程公許 
永平昔全盛，舊學尊五更。惜哉趨舍繆，眩眼車服榮。恭惟自孔氏，時止亦時行。心泰無不足，外內誰重輕。
上後樂劉先生左史十首用襄陽詩兩句行藏堅晚節進退法先民爲韻  其二 程公許 
峩豸凜霜簡，立螭迫荷囊。從渠衆醉酣，我自深林芳。歲晚髮雪白，德稱腰鞓黄。世無香山老，誰與論行藏。
上後樂劉先生左史十首用襄陽詩兩句行藏堅晚節進退法先民爲韻  其三 程公許 
前谿文緯國，東谿學草玄。補處自天授，絕韋待誰編。淵源後谿水，脈絡千載傳。茲事端不朽，松石同其堅。
上後樂劉先生左史十首用襄陽詩兩句行藏堅晚節進退法先民爲韻  其四 程公許 
厚德最耐看，士當論志遠。沄沄物歸根，混混泉有本。眼明長庚曉，心知歲華晚。後生須榘矱，所願加餐飯。
上後樂劉先生左史十首用襄陽詩兩句行藏堅晚節進退法先民爲韻  其五 程公許 
鹿門憶龐公，栗里懷靖節。我嘗評斯人，用則同稷契。空谷倚逍遥，風塵俱騷屑。明發耿不寐，長歌彌激烈。
上後樂劉先生左史十首用襄陽詩兩句行藏堅晚節進退法先民爲韻  其六 程公許 
事往置勿言，積厚報豈恡。毫眉兩山尊，照眼雙璧潤。衮衮生公侯，世佩斯文印。譬之水盈科，吾方見其進。
上後樂劉先生左史十首用襄陽詩兩句行藏堅晚節進退法先民爲韻  其七 程公許 
楚都初拜公，里門跪承誨。一言忽喚醒，頓首汗浹背。志遠苦力短，寸進而尺退。大書揭齋顔，朝夕警不逮。
上後樂劉先生左史十首用襄陽詩兩句行藏堅晚節進退法先民爲韻  其八 程公許 
月冷塞垣刁，塵暗西風箑。所思天一方，飄飄管寧帢。我欲往從之，問以安樂法。雲深波浩蕩，定自鷗鳥狎。
上後樂劉先生左史十首用襄陽詩兩句行藏堅晚節進退法先民爲韻  其九 程公許 
千載嗣韓統，斯文諒關天。字衮失所歸，何以革其先。陟屺有遺恨，琢石圖方鎸。百拜涕綆縻，萬一彤史傳。
上後樂劉先生左史十首用襄陽詩兩句行藏堅晚節進退法先民爲韻  其一○ 程公許 
負米困風塵，靦顔白頭親。歎息執戈苦，走也猶幸民。依依孔牆夢，拍拍芹水春。安得萬里風，駕予往問津。
和大著何兵部  其一 程公許 
何侯起膠庠，巋立諸老後。霜空茂檜栢，驚秋笑蒲柳。平生經世心，短舞困長袖。白頭謁承明，彩闥炳郎宿。去國一漁舟，順風輕放溜。寒花耀荒寒，靈芝茁腐朽。身閒澹無慮，歲熟宜釀酒。更將自性觀，妙契得無漏。
和大著何兵部  其二 程公許 
憶昔歲云暮，言趨君子堂。昕班偶同歸，三度金節涼。木天並英遊，東壁分餘光。日者對宸扆，直聲動巖廊。豈不志歸田，胡遽喧巧簧。別久花竹秀，山積書傳香。時無塵外交，若許令支郎。願言從之遊，珪璧保聞望。
和廬陵士尹八俊投贈韻 程公許 
白苧裁春衫，京塵可得緇。一麾江海去，何成復何虧。馳驅兩輪朱，蕭騷雙鬢絲。所欣歲功就，千里春臺熙。素念恥伐檀，煩政戒楚茨。同心何自來，邂逅得我師。金華仙去遠，文其不在茲。諸公競唐體，頹流誰檝維。命將騷雅壇，幸子無牢辭。爲我緩節歌，紓我商謳悲。邊塵塞鄉國，介鱗語侏𠌯。登樓仲宣賦，遣興子美詩。懷歸自無計，慘戚將奚爲。排雲天九重，抒我危苦詞。
壽張敬立二首  其一 程公許 
高堂八十親，備福九五疇。虎節安山國，鴈序班霜秋。積善有源委，觸目皆琳璆。一笑壽觴舉，背蘐可忘憂。
壽張敬立二首  其二 程公許 
育德譬源泉，務學如農疇。盈科會歸海，力穡當有秋。期君懋遠業，東序陳大璆。對敭竭忠鯁，一洗宵旰憂。
上憲使張郎中壽借西山集中甲申秋所賦雨荷詩韻 程公許 
榮途驚一世，志士獨苦心。君看曲江公，中宵梁父吟。豈無平反笑，可使貫索沉。獨醒睨衆醉，枉尺那直尋。世事本前期，朱明多盛陰。氣運有伸屈，扶持要賢能。金甌一擲誤，天步深淵臨。瓊圃擷衆芳，願以遺美人。繡斧岷雪外，閶闔雲海深。請彈薰風絃，再拜壽斝斟。功名儻來耳，一念君與親。
壽憲使江寺簿八首以座右公廉勤謹忠信和緩八字爲韻  其一 程公許 
並生宇宙間，分殊理則同。訂頑有明訓，造化與同功。心腹與手足，疴癢均我躬。皇皇一仁字，天下皆爲公。
壽憲使江寺簿八首以座右公廉勤謹忠信和緩八字爲韻  其二 程公許 
人心無底谷，貪求何自饜。徇名膏火熬，徇財刀蜜甜。受命獨也正，取造物者廉。孤竹有世守，範防無乃嚴。
壽憲使江寺簿八首以座右公廉勤謹忠信和緩八字爲韻  其三 程公許 
咸池浴曉光，西汜俄夕曛。流景寧我貰，用志可不勤。王事念靡盬，聖恩期策勳。歲晚須糗糧，及時力耕耘。
壽憲使江寺簿八首以座右公廉勤謹忠信和緩八字爲韻  其四 程公許 
吾師孔子孫，云莫見乎隠。所以盡性學，必於獨也謹。兩間陟降異，一念堂奧近。何但丹筆持，能使明克允。
壽憲使江寺簿八首以座右公廉勤謹忠信和緩八字爲韻  其五 程公許 
乾坤奠崇卑，君臣分則同。中心一有慊，何以字曰忠。孔曾爲榘矱，伊周其事功。千載誰嗣音，我願順下風。
壽憲使江寺簿八首以座右公廉勤謹忠信和緩八字爲韻  其六 程公許 
豚魚自物耳，猶可孚以信。疑心一芥我，相靡而相刃。君看易中孚，義取說而巽。虛心竊實理，可不精體認。
壽憲使江寺簿八首以座右公廉勤謹忠信和緩八字爲韻  其七 程公許 
和與同近似，同乃異於和。九官遜虞廷，儆戒而賡歌。不然水濟水，後患將如何。期公調鼎食，一柱障頹波。
壽憲使江寺簿八首以座右公廉勤謹忠信和緩八字爲韻  其八 程公許 
緩有用有體，事須明眼看。用欲行而宜，體則偏於緩。射審固而發，斯理一以貫。仁靜壽可占，巧歷那得算。
上游參預壽二首  其一 程公許 
並生覆載間，肖翹無小大。陰陽所發舒，榮瘁各變態。若爲壽命獨，厥有松柏檜。鬰鬰被澗阿，童童狀車蓋。神明扶正直，霜雪表堅耐。豈不願擁腫，而使匠石愛。大厦須柱撐，寧免萬牛載。一柱屹擎天，羣生此依頼。尚念楹桷材，無可柞棫拔。風雨任震凌，安宅遍宇內。
上游參預壽二首  其二 程公許 
河流貫陝虢，底柱自中立。江水迸瞿唐，灧澦制其溢。豈此一拳多，雲根閟奇質。檜柏相因依，烟霞老山澤。閟世縱堅久，於人果奚益。漲洪彌八埏，睨視如己溺。巖巖國嵩岱，萬仞峙鐵壁。隻手障狂瀾，九鼎奠磐石。我自不動心，深根而寧極。還歸金泉山，采藥鍊金液。
壽曹大博以東憲臺治新築亭館扁榜寄意 詠歸亭 程公許 
聖道如太極，品彙自生成。二人各言志，點也心和平。春風發高詠，懷哉沂水濱。千載寄遐思，光景無邊春。一潭鑑寒碧，方寸洞虛明。執卷恍瞻前，舍瑟鏗有聲。勿遣柱後文，醨我春風醇。穹舞麗景舒，琴歌南薰清。誰知此中樂，天理皆流行。
壽曹大博以東憲臺治新築亭館扁榜寄意 垂光亭 程公許 
蔚藍水中天，岧嶢千萬重。樓觀聳烟霞，光景浮星虹。天上老仙伯，萬劫冰雪容。笑下金華山，長歌唳霜鴻。一去五百年，山頭忽重逢。身衣直指繡，神超蓬海東。摇蕩瓊臺光，拍浮玻瓈鍾。瓊臺縱可樂，虞庭渴夔龍。丹鳳銜詔來，入侍甘泉宮。
壽曹大博以東憲臺治新築亭館扁榜寄意 鶑花世界 程公許 
涪江駛清瀏，四山玉連環。中有一掌平，萬井浮晴烟。鶑花隨世界，妙語發天慳。公來抉其秘，作堂娛燕閒。襲芳皆俗好，伐木友士賢。念昔白波洶，止沸談笑間。熙熙春臺樂，誰知有今年。初度沸歡謠，願公眉壽延。移此世界春，浩蕩彌八埏。
壽喬平章三首  其一 程公許 
岧嶢崑崙顛，縹緲虛皇宅。下睨四大洲，何啻一塵積。萬類託其間，擾擾無暫息。强弱互吞噬，殺氣干斗極。虛皇燕五雲，憑軒慘不懌。絳節授金童，瓊函探寶冊。運會有度期，欲藉老仙伯。
壽喬平章三首  其二 程公許 
老仙何自來，文焰貫東壁。八十五春秋，骨健神氣溢。權衡有定度，蓍蔡無遺策。若非安期生，定是李八百。堅苦海津梁，壽斯文命脉。后皇大所畀，陶冶妙無迹。故山豈不思，老屋須柱石。
壽喬平章三首  其三 程公許 
屋老當奈何，風雨撼四壁。主公志經營，所頼有匠石。度材林藪幽，計土帑廥積。心思妙規製，指授契繩尺。逮其萬間具，夫豈一人力。柱天紀元功，眉壽永無極。周宣當中興，拜手歌考室。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其一 程公許 
氣運有盈虛，品物迭滋耗。人生於兩間，誰能長不老。胡爲翫鮮榮，而獨恨枯槁。婉孌兒女態，愛惜容色好。志士競修名，覽鏡慨華皓。所念固有殊，達觀同一笑。本來真妙明，何有少壯老。茲理非言傳，惟心自深造。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其二 程公許 
斷梗得棲泊，高堂擁圖書。中宵風露氣，營我方寸軀。靜慮何易感，有銜莫能袪。今古一瞬息，智愚等丘墟。戰奪日相尋，死生互吞屠。念此耿無寐，推枕長嗟吁。天理諒好還，人謀何可疏。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其三 程公許 
宿嗜本幽閒，世途倦馳騁。迫茲門戶託，强把冠佩整。招手誤一來，麾退諒予警。寬恩假郡寄，靜俟亦天幸。橐空歸無家，旅泊仰微廩。如聞爛柯谷，宛似飛仙境。苦饑問豹胎，留渴須遠井。天將厚所畀，吾寧不少忍。睡起一欠伸，篆烟凝晝永。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其四 程公許 
口爲禍之穽，異者同之仇。誰能噤不語，兀兀如羈囚。我豈好違俗，心未忘好修。本不慕華顯，寧有忮與求。逍遥鵬鷃同，貧賤非所羞。風濤漲平陸，駕予一虛舟。未如泯機智，鷗鳥與之游。吾今已得師，稽首漆園周。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其五 程公許 
鳥飛暮知還，螘微亦有藏。遊子悵無託，故鄉那得忘。轒轀歲橫騖，生涯日淒涼。骨肉各竄匿，冢祠缺烝嘗。萬里一緘書，臨風淚千行。垂白念汝兄，憂樂苦相望。安得附羽翮，奮飛同一觴。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其六 程公許 
西陲失支吾，如老屋積腐。牆闥縱蹂躪，堂屋何依怙。伊誰階此厲，乃爲元老誤。疾痛切吾身，利鈍難逆睹。瘴暑困新恩，隕星泣忠武。梁壞將安仰，天高杳難訴。向來十二樓，捲簾誤一顧。灑淚嫁時衣，誰與論心素。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其七 程公許 
坤維以文瑞，民俗本柔淑。何代無戰爭，冤哉今爾酷。戎馬塞里墟，劫鈔遍林谷。平生金石交，屈指半鬼錄。從子尤可哀，別歸奉水菽。伯姪併戕殞，荼毒復荼毒。探囊數幅書，吞聲不忍讀。崑崗焮烈焰，寧辨石與玉。叩首一爐香，請爲遺黎贖。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也  其八 程公許 
南山翠鬅鬙，四荔拱故宅。采衣侍三壽，教愛如夙昔。曉然一夢闌，無復萬里隔。了知恩愛縛，障我修行力。亦嘗勤遍參，漸欲空結習。妄念絕攀援，自性非假借。百千三昧門，惟此一事實。持問諸老禪，少露真消息。
理舟入奉大對臨發有賦 程公許 
弱齡誦書史，所慕在經世。靦顔科目中，頗恨愆素志。天府兩貢書，恥逐時粧媚。諸公誤賞音，偶玷春官第。王明渴疇咨，臨軒有故事。明當鼓枻下，陛對去天咫。采蘭有常供，胡爲輕萬里。趨庭願有聞，丁寧汝其識。謹無曲學阿，恐作儒冠恥。士當志遠大，富貴餘事耳。百拜請書紳，誓言其敢替。萬古洙泗傳，豈爲青紫計。
良月十六日以祈晴宿齋郊壇寺僧拉登梅巖讀高孝兩朝宸翰記事 程公許 
祝冊頒九重，郊丘以晴禱。小臣職駿奔，單車倦塗潦。崇阜踰巘崿，層壇敷秸藁。中興念經始，面勢若天造。濤雲日兩潮，幄霧山四抱。袍毳亦可人，杖藜共幽討。枯梅傲巖晚，陰壑得寒早。勳華昔同來，奎文絢麗藻。山靈沐高澤，虹彩軼晴昊。苔蹊幾窘步，椶榦撐健倒。嵌竇咽泉流，金石韻擊考。齋廬耿燈青，簷花垂带縞。苦憐風力癡，未快霾陰掃。排雲出烏輪，測景進黄道。六合還清明，烟霞願投老。
和憲使張郎中 程公許 
四海一奇男，象賢真柬之。繡斧外執法，滯淹猶在斯。冰壑棟梁具，鳳梭雲錦機。粉省趨含香，璽書嗇封泥。生平方寸丹，雲端雙闕齊。小試川楫手，晒網蘆中磯。以道拯世溺，先事防繻袽。三江昔怒號，一席今淪漪。平波浄縠浪，祥風浹瑶池。八極匯濤瀾，四顧蛟涎危。孰能戒維楫，重與歌平夷。
上茶使鄒郎中孟卿  其一 程公許 
四海一道鄉，千古有生意。元宗得君侯，風流是以似。窅然天機深，寧以物欲累。丈夫要如此，步步皆實地。
上茶使鄒郎中孟卿  其二 程公許 
政術自學術，本來同一機。後生溺華采，用世理或違。恭惟自孔氏，六籍探指歸。心清事自簡，吏瘠民則肥。
上茶使鄒郎中孟卿  其三 程公許 
忍話去年事，令我膽欲碎。公獨於此時，砥柱衆流匯。事難見君子，爾曹費車載。海山危風濤，當有巨鼇戴。
上茶使鄒郎中孟卿  其四 程公許 
節傳擁玉帳，天遣西南來。怦怦朱絲繩，皎皎明鏡臺。稂莠亟芟夷，本根費栽培。度外廣物色，世豈真乏才。
上茶使鄒郎中孟卿  其五 程公許 
廣文官獨冷，博士冗不治。况此侯國泮，贅哉童子師。蕭散非鄭老，文章慙退之。可能冰雪地，一借春風吹。
喜雨上西清崔先生 程公許 
東皇司發生，何以忽僤怒。旱乾遍兩川，陰陽錯常度。侍晨秉清德，方嶽煩卧護。隠憂切四體，曉夕煎百慮。尪暴奚以爲，丘禱元有素。皇明一頷首，膏澤倏如霔。豐隆鼓增氣，耕父愁失據。苧桑鬰華滋，餠餌當厭飫。乃知天九重，不隔香一炷。宇宙滿戈甲，椎剝劇刀鋸。殺氣慘未除，衆慼那得籲。毋以休咎徵，諉曰水旱數。憂端轉搶攘，邦本須愛護。願公遲東歸，爲帝寬西顧。以萬金良藥，起衆兆沉痼。使民安農疇，櫜弓藏武庫。爲霖澤四海，媲迹商巖傅。
工侍國史奉御香禱雪上竺前一夕雪瑞已應道間志喜成詩以示敬借韻同賦 程公許 
庚子歲維夏，亢陽一何驕。侵尋徂暑迫，惻怛聖慮焦。祈禱喧三農，雩祀奔百僚。商飈忽以厲，老魃意愈囂。萬井沸湯釜，四野烜赤熛。俄聞罪己詔，還下中興朝。寶香款太一，嘉薦羞廟祧。移蹕給孤園，熏心梵音潮。芝蓋屏不御，鸞扇亦罷摇。還宮慘玉色，轉燭翻天瓢。小臣忝侍祠，囊封叩層霄。帝念亦勞止，暵災殊未消。良月始沾洽，封畿轉蕭條。白瑞彌渴望，沍陰那易料。測景展繡紋，飛霜困青要。麥芒鬰不吐，蔬甲半已凋。足蹷叢祠趨，潔蠲沉水燒。忱念交肸蠁，同雲散瓊瑶。夜窗訝明皎，曉檻俄紛飄。天意竟作慳，瞬息倏已消。冬瘟幸稍壓，蝗蟄故自饒。東皇趣命駕，北斗將旋杓。更須絮亂撥，間作珠碎跳。儻幸尺許積，庶幾食可邀。民脈餘幾何，邦儲况復枵。但知骨髓瀝，遑恤膏火焦。老我雜班綴，素絲颯飄蕭。强令典綸綍，拙不工琢雕。炯茲方寸丹，敢以後福徼。世味本枯淡，癙思劇蒸敲。灑血書綠章，飛神羾清飂。玉食自不甘，黄竹寧復謠。扶持倚梁棟，諮詢及芻蕘。正途會四闢，賢旌欲旁招。上帝如悔禍，盜賊非難梟。斂盡戰鋒慘，重使農畝劭。玉燭調氣機，黼扆寬旰宵。量才愧擁腫，賦分甘漁樵。經綸有管樂，議論付董鼂。故山歸去來，歲晚樂逍遥。曝背茅簷日，擊壤歌帝堯。
代上夔帥丁文伯 程公許 
璧月行素空，流魄寒潭水。水非與月期，月豈待濯洗。天光發於定，妙契元一理。士生無南北，樂在相知心。同行不同調，有如辰與參。一言針芥投，山水皆知音。畏齋天下士，執鞭愧我後。當時儉府蓮，最說庾公秀。十年一欠伸，西樓黯回首。油幢古夔子，鎖棘外南宮。寶鑑貯英裁，氈筆題至公。訊舊一以悽，浩蕩華表風。宇縣莽烟塵，人物嘆今眇。蘭芷閟其芳，所御或荼蓼。隠思不遑寐，令我憂心悄。古今幾枰棋，勝敗無常形。世豈欠國手，一著何可輕。但恐當局迷，渠知死可生。向來一寸心，行世幾濩落。矯性動有妨，幽思誰與豁。爲君歌慨慷，長風起天末。
入都一年餘舍館五遷最後得楊園空屋僻遠市囂寬潔爽塏火後莊文府以中旨攘奪倉皇徙寓奉常之寅清堂成五言長篇 程公許 
瀆江萬里來，武林一年客。飄摇無定棲，一一得安宅。委巷遠塵囂，八窗耿虛白。冰曹省造請，公退味禪寂。乃者赤熛怒，橫爲閭井厄。羈貧幸我貰，安坐有慙色。侯門意睥睨，府檄加峻迫。倉皇襆衣被，包裹到書冊。曲臺許借居，虛堂暫休息。砌蛩伴宵吟，樹鴉趣晨汲。隨寓亦足娛，一枝更須擇。是身如浮雲，何所爲定跡。顧憐性梗野，雅嗜祇泉石。陳力怯荷殳，康屯况無策。强顔雜班綴，頗覺非本色。時清早得歸，永願守蓬蓽。
去歲重陽日得彥威信附六月間二小姪及從弟姪所寄書自蜀閫遞中附至歷言去冬今春所遭兵禍及有司督迫科調之苦喜其存全哀其窘蹙灑涕如霰寄訊邀其下峽而邊事又告急未知其達與否也會杪冬見邸報宣諭使者余公侍郎改命授鉞盡護蜀師意欲以此事歸控骨肉會聚茲事其諧矣喜極涕零遂成長篇 程公許 
令節恩賜沐，把菊開清尊。天涯信音來，拆緘爲一欣。展視未竟幅，淚雨溢帨帉。辭家甫八年，邊塵覆全坤。平生幾親故，半爲兵死魂。縱脫虎口涎，亦復馬鬣墳。所幸二猶子，從弟偕諸孫。崎嶇矛戟中，偶得性命存。意欲守丘壠，死不去榆枌。是時陳理卿，受命開帥垣。奮身艱危際，勉圖戡濟勳。鏟壕峙城壁，鋤荒列營屯。敵至誓固守，爲力良艱勤。變故起肘腋，轅帳塞轒轀。一死事則已，萬恨誰與論。遺氓能幾何，天未許貸原。貔虎蹔斂退，寇盜還紛紛。哀我數子者，挈孥競驚奔。亦不免維縶，恐迫甚溺焚。掠奪幸得脫，歸來匿空村。生涯蕩無餘，暴斂何寡恩。萬里遠訴我，重我憂心熏。爾苦我得知，爾創我得捫。豈不憶松檟，歲時薦炮燔。永惟宗祀計，忍自遏其源。威也託我久，尚以窮愁言。寧不思爾曹，命危豺虎羣。安得田二頃，有屋休寒暄。順風招之來，相與共饔餐。皇后職生化，蟄蟄庶且蕃。胡忍趣其斃，獮割如羔豚。夙傳老上殞，國亂猶絲棼。若爲秋風高，已復羣吠狺。呼童具黑瀋，襞紙當前軒。萬一郵傳通，庶幾信息聞。嚴裝理航棹，及春下荆門。余公新受鉞，尚義氣薄雲。感我骨肉念，不難隻手援。茲計不早决，噬臍何復云。憤極思一吐，聲出輒復吞。長謠欲上訴，九穹隔重閽。劫運極必復，玉石可不分。
感事建除體二首  其一 程公許 
建國維藝祖，受命同有虞。除苛五閏後，返朴邃古初。滿盈持以道，德澤久不渝。平治二百年，中原忽榛蕪。定亂得高皇，如日升昏衢。執中嗣堂播，奕葉垂範模。破碎今已殘，敵人踵闚𨵦。危哉武休破，漢沔幾丘墟。成功頼諸將，三蜀仍覆盂。收藏問何時，官已迫征輸。開倉儲百穀，爲我供軍須。閉關且堅守，民力庶少蘇。
感事建除體二首  其二 程公許  泰山
建大將旗鼓，遴選茲維艱。除授得其人，國勢維泰山。滿朝綬若若，熟謀須萬全。平生想衛霍，摧枯無留難。定論真黷武，亦足激懦孱。執爵酹太宮，感慨清淚潸。破敵豈無策，百年祇長嘆。危機屢反復，地險失故關。成敗雖運數，人謀忌訑謾。收民心第一，根本無創殘。開納智與勇，及時護風寒。閉口勿多言，天道諒好還。
木皮口紀事爲故沔戎帥何進賦也 程公許 
驅車木皮口，地接嘉陵市。山川鬰盤紆，草木慘憔悴。昔在歲辛卯，大將何憨子。行營與賊遇，力戰遂死此。道逢田舍翁，款曲問所以。耳目親見聞，朴忠今無比。沉鷙老不衰，甘苦同戰士。以此得士心，急難不相棄。閫制力主和，豈虞敵情詭。幣篚方交馳，羽書俄狎至。初冬二十五，坌入我內地。或渡河而馳，或截路以伺。俄然斡腹來，陡若自天墜。諸軍抽摘餘，精銳能有幾。千兵僅烏合，轉鬭殊未已。可忍負將軍，同生亦同死。落日塵土昏，鼓寒聲不起。至今堆阜間，白骨猶紛委。語罷聲悽哽，相顧潛灑淚。念昔佐戎軒，世屯未云弭。主公極仁明，慘惻念此事。露章求恤典，爵子嚴廟祀。意將勸忠臣，爲國當盡瘁。儒守陳西和，武將田與李。後先被褒錄，名姓編國史。敵知吾有人，心寧不畏忌。自古重徂征，司命在主帥。委託或非人，險阻那可恃。嗚呼數君子，一死甘若薺。推原其本心，死奚益於世。事大繆不然，舍生而取義。乃知丈人吉，易自有深旨。往轍忍復云，方來那得諱。長謠激凄風，嗚咽嘉陵水。
祖餞三山趙茂實二首  其一 程公許 
煌煌洛陽城，衢術萬國通。車塵日交騖，襟期那易同。目成者誰歟，言笑春怡融。我自商聲歌，君亦手絲桐。西風忽以厲，高情逐雲鴻。輟筆金鑾坡，一麾滄海東。補過要汲直，草詔須陸公。盈庭愕相顧，蹇蹇胡不容。君去我獨留，我闕誰與攻。况復狗尾續，羞顔蓮炬紅。
祖餞三山趙茂實二首  其二 程公許 
三生巖壑姿，失脚紅塵踏。羨君得郡去，勝事踵康樂。雲海渺無津，烟霞互開闔。似聞石門蘚，猶带屐齒蠟。惜哉荒遊誤，竟爲時論薄。秉誼以事君，奚間暌與合。矧是侯社貴，艱哉保障託。宣室恐渴思，趣歸職獻納。我拙念請閒，鴈蕩恣飛屩。及君留郡齋，爲我拂塵榻。
送本仲聘君分韻得良字 程公許 
國家全盛時，幅員萬里長。委幣到空谷，靡才不周行。豈其貴自珍，而病匿弗彰。南渡今百年，蜀遠天一方。彝典僅歲貢，幾人與庭揚。况復多沮撓，誰不甘摧藏。戎軒起耆哲，禮羅極精詳。穎脫者家父，玉質而金相。邂逅志念同，惻怛根本傷。拔尤首推轂，有詔催嚴裝。吾黨一吐氣，彙征類破荒。慨昔升璧水，瀝血籲紫皇。百壬眩縮頸，斯文彌耿光。倫魁合騫飛，吏選何回翔。孰知五色絲，未盡一皂囊。殺氣昏宇宙，洚流渺津梁。何以却外侮，盍先正皇綱。翕合賢德聚，更須股肱良。壽脈庶可續，客邪不難防。癙思耿宵寤，傾耳鳴朝陽。名節勉自立，官職那得忙。大難我同榜，諸老競剡章。渠豈州縣材，籍甚英俊場。相期上連璧，少待同飛航。我自分斂退，爲君喜激昂。流目大江滿，執手薰風凉。豈無佩繽紛，奮起相頡頏。世味竟落寞，暇日聊相羊。友誼古所重，心知遠難忘。歲晚有良約，岷山瑶草芳。
以堰事走永康宿金馬早行見雪山排霄極明麗因感行役之苦邛守程叔達郎中便民五事欲牛溪轉船朝廷下其議於帥臣監司不知衆議僉諧否也 程公許 
雨響清客夢，雨晴催客行。迥野曉寥落，界天玉崢嶸。銀海眩雙照，瓊鈎對孤明。英雲强吐吞，杲日還晶熒。邂逅得奇觀，瞻相愜幽情。意疑邃古初，立極扶西傾。誰知絕險外，復有蓬婆城。青天危輓輸，剽攘加怖驚。奏函籲衆慼，仁言韙宗英。早願虎口奪，少紓魴尾赬。不勞嚴僕射，分弓窺敵營。
又以堰事滯留姜主簿學父載酒相勞於離堆新繁宰鮮于子清永康理曹季德夫導江士鮮于才卿同會 程公許 
穿江慨秦守，瞻岷懷子長。成書著不刊，明德益難忘。千載志尚友，百里職勸相。每負伐檀恥，欲期盡心償。籠石飽冬霽，雲車喧春陽。經始愧前哲，憫勞得仇香。選勝山水窟，浣我冰雪腸。飛幰集諸彥，引睇周八荒。暖翠凝黛面，晴雲抹川梁。清歌勸引滿，佳趣殊未央。舉頭萬仞雪，中有千斯倉。采薇亦勞止，薄斂恐未遑。何當洗甲兵，無以累廟堂。文移寬郡邑，靴鞭却藩方。源清流乃浚，葉瘁根必傷。念此意惝怳，憑高歌慨慷。不如邀飛仙，更與釂一觴。
李西清先生創凌霄觀於潼川府治紅樓之上賦詩敬和韻 程公許 
丈人氣湖海，合卧百尺樓。引袖麾八極，無處豁前眸。肯以治城志，而忘天下憂。窘步爭徑捷，危炊迷劍頭。攀天限九閽，起家先一州。顧瞻衆山會，慘澹春色浮。憑高展遐眺，幾幅烟雨秋。象緯逼紫宸，飈輪通十洲。吏衙散鳬鶩，野盟參鷺鷗。所思隔秋水，倚天看吳鉤。寄懷廣莫外，任運逍遥遊。遐哉郝使君，一往歲月遒。名字著不朽，實繄杜參謀。後先五百年，意氣有此不。不須蘇門嘯，我自商聲謳。烟霞雜揮灑，風月共獻酬。跡忝梁苑舊，目送涪江流。可能呼小艇，醉歌賡四愁。宇縣暗矛戟，田原輟耡耰。念公志經綸，季孟忠武侯。肯袖斲泥手，江海寂寞休。檻前水東注，鼓枻不可留。撫翼附青雲，忍滯鶑谷幽。
送考功劉大著出守嘉禾分韻得相字 程公許 
夙昔抱奇志，取友周四方。遠遊阻風塵，隠思鬰衷腸。羞以麋鹿性，綴茲鴛鷺行。三年去復還，同省皆望郎。劉侯交最久，德履金玉相。佩瓊矯衆嫮，製荷耿孤芳。暫寄錦衾直，倚登白玉堂。忽以刺郡請，翻然整歸裝。安輿擁鶴髮，懷綬榮錦鄉。那知槜李城，騎竹喧道傍。矯首候鳴騶，如渴須飲漿。紫禁屢入對，從前幾封章。肯袖活國手，春疇課耕桑。納約易爲入，公寧久回翔。熟看氣弘毅，致遠可易量。蹇我歸未能，遲留重慙惶。亦思丐一麾，庶以毫髮償。樂莫樂心知，執手歌慷慨。安得飛霞佩，雲霄相頡頏。
送李季才戶部出守衡陽 程公許 
君來我去國，我還君得州。世事巧違人，參辰不同謀。庚午蜀貢琛，君名亞龍頭。回翔三十年，班序晚見收。邊聲震宇縣，樞筦須良籌。心期白粉闈，晉扈翠雲裘。忽以外庸請，高軒擁前騶。展也清廟器，若爲南國侯。事會轉轇轕，材難費搜求。似聞石廩峰，瓊佩鬰飛浮。其下維清湘，杜蘭滿汀洲。官閒足娛玩，聊以寬隠憂。良會當有期，玉泉來蹇修。芳聲保不沫，歲晏終綢繆。我迂諒無補，行世况鮮儔。言歸承明直，塵容祇含羞。思土重紆軫，風埃苦淹留。佇君建名業，同理溯峽舟。白首三間茅，相依岷峨陬。
遂寧喻生畫鹿甚精介同官梁知丞謁余因令作八幅圖帳適赤城觀主惠一鹿甚馴未數日忽又一鹿奔至縣圃非邑士所豢養者竟不詳其所自來物理感召畫龍而致真龍似未足爲誕也借邑士張權父詩韻以贈之 程公許 
生不逮治古，郊藪觀鳳麟。頗愛麋鹿性，似是我輩人。食苹詠周雅，祝網依湯仁。幸不主八卦，非關十二辰。無魂休我欺，掇皮詳皆真。佳哉喻生筆，能與元吉倫。雅可簿書堆，坐有澗壑春。適意自起卧，匿樹如徼巡。便思投手板，長嘯岸白綸。藉爾爲我駕，仙會陪末陳。人生幾舜華，洞天自靈椿。謹護此畫本，勿遣侵俗塵。
縣齋秋懷  其一 程公許 
璣衡斡霄極，裘葛參歲功。榮瘁均一氣，何獨悲秋風。往哲不我待，今俗誰與同。渥丹易槁木，鬢鬒忽飛蓬。丈夫秉壯節，自信無終窮。願勒羲和鞭，長繫扶桑東。
縣齋秋懷  其二 程公許 
弱齡去激昂，漸老增感慨。所親日以疏，既往不可貸。世途轉艱棘，意行懼顛沛。乾坤一戰場，今古幾變態。超超浮丘伯，何修獨堅耐。駕言從之游，永嘯塵劫外。
縣齋秋懷  其三 程公許 
幼學自魯鄒，素心卑管商。誰令簡書縛，課我星火忙。我自友古人，渠肯兄孔方。飛檄浩盈几，泛窺隠中腸。閣束且登樓，雲鴻秋著行。
縣齋秋懷  其四 程公許 
春渠鍼綠秧，秋畦壓黄雲。積憂稍緩带，轉手俄空囷。况彼東人子，石田加灼焚。算緡方趣辦，蒙袂須勸分。誰爲本根慮，天高聞不聞。
縣齋秋懷  其五 程公許 
瞿瞿彼奚窺，樊圃漫折柳。金甌費將護，鼎餗戒顛覆。屯雲曖將夕，西風一搔首。沉思扶持計，誰是穎脫手。需臑毋久翫，利處那得久。癙思恐傷人，聊復一杯酒。
縣齋秋懷  其六 程公許 
雲濤扶胥口，烟雨匯澤涯。知心隔湖海，悠悠我之思。玉堂真學士，衡門且棲遲。那知古渠陽，無地逃駭機。昔在肩洪崖，風騷屹相推。道遠苦莫致，孰與一解頤。皎皎彼白駒，空谷誰縶維。吉士國元氣，須造物扶持。
縣齋秋懷  其七 程公許 
蜀西金天晶，氣稟勇於義。時臺紬書樂，一麾豈其志。堂堂蜀公孫，加璧不可致。語默未易闚，經綸那得避。君看西山岑，鬰積好雲氣。膚寸澤四海，斂退無一事。持以問亨泉，寒洌忍自閟。
縣齋秋懷  其八 程公許 
曉案環吏牘，朱墨勘舛差。自公借隙光，書函眩眼花。千里有命駕，同心樂無涯。秋空霜月明，秋山雲氣佳。留連忽重陽，列坐粲九華。良會不可失，醉酣整烏紗。
縣齋秋懷  其九 程公許 
古人日以遠，古心誰與共。陳編如有覿，整袂神自竦。晝短疲衆喧，夜永息羣動。頼此一炷膏，假我數行誦。古今費探討，心力老賓送。世味久已空，餘業此偏重。歲晚儻得閒，只願書冊擁。
縣齋秋懷  其一○ 程公許 
學仙宗無爲，學禪空萬緣。自昔抱奇志，師心爲真傳。失脚墮世網，茲事幾棄捐。惟有一念息，不受物欲牽。空花起滅處，我心長泊然。冷暖渠自知，妙處非言筌。